СУННАТ ҚИЛИЧИ ВА УММАТ ЛИСОНИ-ИМОМ АБУ БАКР БОҚИЛЛОНИЙ РАҲИМАҲУЛЛОҲ – oliymahad.uz\nСУННАТ ҚИЛИЧИ ВА УММАТ ЛИСОНИ-ИМОМ АБУ БАКР БОҚИЛЛОНИЙ РАҲИМАҲУЛЛОҲ\nИслом тарихига назар солган киши, унинг талотум кечмиши оралаб бу кунларимизга қадар зимистонларни чароғон этиб турган лак-лак зиё соҳибларини кўриши мумкин.\nУларнинг зиёлари кўкдаги қуёш нуридан кўра ҳароратлироқ, тундаги бадр ой ҳайбатидан кўра шарафлироқ, заколари хориқа, фатонатлари муҳташам, маноқиблари залворлидир.\nБуюк шахсиятларни таниш, келажак авлод учун уларни танитиш миллат қадрининг юксалишига туртки, уммат кимлардан ўрнак олиши лозимлигини белгилаб берувчи маёқдир.\nАгар конлардан тиллолар чиқмаганида эди, инсонлар ҳаётларини таҳликага қўйиб, тоғларни титкилашмасди. Тиллонинг қадрини билмаган киши учун эса тошни ҳам тилло нархига сотиб юбориши мумкин.\nШунинг учун аслдан сохтани ажратиб қўйиш ўта муҳим вазифадир.\nЗотан зар қадрини заргар, гул ифорига булбул етар.Асл исми Қозий Абу Бакр Муҳаммад ибн Тийб ибн Муҳаммад ибн Жаъфар ибн Қосим ибн Боқиллоний бўлиб, уч юз ўттиз саккизинчи ҳижрий санада Басрада дунёга келди. (Милодий тўққиз юз эллигинчи санага тўғри келади).\nКейин Боғдодга кўчиб келиб, шу ерда яшаб қолди.\nХатиб Боғдодий раҳимаҳуллоҳ айтади: «Унинг сафарда ҳам, муқимда ҳам ҳар кечалик вирди йигирма тарвиҳа намоз бўларди. Бу намозни ўқиб бўлгач ўттиз беш варақ нарса ёзарди. Тонг отгач эса ёзганларини баъзи шогирдларига бериб ўқитар ва айрим иловаларни киритарди».\nИбн Асокир раҳимаҳуллоҳ «Табйин кизбил муфтарий»да бу зотни мақтаб айтади: «Калом илмида одамларнинг энг маърифатлиси, хотирада энг яхшиси, тили ўта равон, иборалари жуда саҳиҳ ва ифода қилиш қобилияти ниҳоятда юксак эди».\nИмом Заҳабий раҳимаҳуллоҳ «Сияр»да айтади: «Имом, аллома, мутакаллимларнинг нодири, усулийларнинг пешвоси Қозий Абу Бакр Муҳаммад ибн Тийб ибн Муҳаммад ибн Жаъфар ибн Қосим Басрий Боғдодий ибн Боқиллоний бир қанча таснифотлар соҳибидир. Унинг фаҳми ва закоси зарбулмасал бўлган».\nҚозий Иёз раҳимаҳуллоҳ «Табақотул Моликийя»да: «У (Боқиллоний) «Суннат қиличи ва уммат лисони» дея лақабланган, аҳли ҳадис тилида гапирадиган, Абул Ҳасан Ашъарий роҳимаҳуллоҳнинг йўлидаги зот бўлиб ўз вақтида Моликийларнинг риёсати у кишида якун топганди. Басра жомеъсида жуда катта илмий халқаси мавжуд эди», деган.\nИмом Заҳабий роҳимаҳуллоҳ бу зотнинг Имом Ашъарий мазҳабига кучли таъсири бўлганини алоҳида таъкидлаган ва: «Калом илмини Ашъарийнинг соҳибларидан олган, мўътазила, рофиза ва мушаббаҳаларга қарши ҳудди қилич каби эди», дея таърифлаган.\nАлий ибн Муҳаммад айтади: «Абу Бакр Боқиллоний уламолар орасидаги хилоф масалаларнинг барчасини ёддан ёзарди. Ҳар қандай уламо мухолифларнинг китобларига мурожаат қилишга эҳтиёж сезади. Аммо Боқиллоний буларнинг барчасини ёддан ёзарди ва зеҳнига суяниб хилофий масалаларнинг баёнида бирорта китобга мурожаат қилмасди».\nАбул Фараж раҳимаҳуллоҳ айтади: «Абу Бакр Хоразмийнинг шундай деяётганини эшитдим: «Боғдоднинг ҳамма мусаннифлари ўз таснифотларида уламоларнинг китобларидан кўчирарди. Аммо Боқиллоний эса маълумотларни ёддан ёзарди. Унинг кўкси барча инсонларнинг илмини сиғдира олганди».\nБоқиллоний раҳимаҳуллоҳ Боғдодда ҳадис илмини Абу Бакр ибн Молик, Абу Муҳаммад ибн Мосий ва Аҳмад Ҳусайн ибн Алий Найсобурийлар каби алломалардан олди. Аллоҳ уларни раҳмат қилган бўлсин!\nКалом илмини эса Имом Ашъарий раҳимаҳуллоҳнинг соҳиби Ибн Мужоҳид Тоий раҳимаҳуллоҳдан ўрганди.\nЎз даврида Боқиллоний жуда кўп илмий мунозаралар, жонли баҳсларда иштирок ҳам этарди. Боғдод амири у кишини Румга насоролар билан баҳс учун жўнатади. Ийсо алайҳис салом Аллоҳнинг ўғли, Марям эса Унинг хотини дейдиган масиҳийлар билан айнан шу мавзуда баҳс қилгани боради. Рум подшоҳи насоро роҳибларини йиғиб, Боғдоддан мусулмонларнинг жуда кучли олими келаётганини, у билан баҳс қилиш лозимлигини айтиб, саройда очиқ баҳс ташкил қилади.\nБоқиллоний саройга кириб, барча билан самимий саломлашади ва роҳибларнинг пешвоси папанинг ҳузурига келиб: «Папа жаноблари, аҳли аёлларингиз, фарзанд-зурриёдларингиз яхши юришибдими?!» дейди. Орага ноқулай сукунат чўкади. Мусулмонларнинг энг ишонган олими наҳотки папанинг оиласи бўлмаслигини билмаса?!\nПапа мийиғида истеҳзо билан кулиб: «Биз дунё ишларидан юз ўгирганмиз. Фарзанд боқиш, оила қуришдан ўзимизни пок тутамиз!» дейди. Боқиллоний раҳимаҳуллоҳ айнан шу жавобни кутиб турганди ва папага қараб: «Сиз бир банда бўла туриб оила қуриш ва фарзанд кўриш ишларидан ўзингизни пок тутар экансиз, нима сабабдан Аллоҳ таолога фарзанд нисбат берасиз?! Ахир Аллоҳ таоло сиздан кўра анча пок зот-ку!» дея “ўқ”ни мўлжалга уради. Шу билан баҳс ниҳоясига етади.\nИмом Боқиллоний роҳимаҳуллоҳ турли соҳаларда бир қанча асарлар тасниф қилган. У зотнинг асосий мавзулари раддиялар бўлиб, уларни хаворижлар, жаҳмийлар, рофизалар ва карромиялар каби бидъат аҳлларига қарши ёзган.\n1. Кайфиятул истишҳод фир радди ъала аҳлил жуҳди вал ъинод;\n2. Ал усулул кабир фил фиқҳ;\n3. Маноқибул аимма;\n4. Алмилал ван ниҳал;\n5. Ҳидоятул мустаршидийн;\n6. Нақдзун нақдз;\n7. Ал фарқу байнал мўъжизотин набиййин ва каромотис солиҳин;\n8. Ал интисор;\n9. Ат тақриб вал иршод;\n10. Дақоиқул калом;\n11. Ал касб;\n12. Эъжозул Қуръон… ва ҳоказо…\nБоқиллоний раҳимаҳуллоҳ ақидада ашъарий бўлган. «Ал Инсоф»да у зот ўз ақидавий қарашларини баён қилар экан Аллоҳ таолога макон исбот қилиш, жиҳатлар нисбат бериш тўғри эмаслигини алоҳида айтиб ўтади.\nУ кишига: «Аллоҳ қаерда?» дея савол берилганида шундай жавоб беради: «Қаерда?» деган савол маконни ифода қилади. Аллоҳ эса маконга сиғдириладиган Зот эмас. У Зотни чегаралаш жоиз эмас…»\nБошқа ўринда яна ўз ақидавий қарашларига истишҳод келтириб айтади: «Жаъфар ибн Муҳаммад Содиқ алайҳис салом айтади: «Ким Аллоҳ таолони бир нарса ичида ёки бир нарсадан ташкил топган ёҳуд бир нарсанинг устида деса батаҳқиқ мушрик бўлибди. Чунки агар бирор нарсанинг устида деса, Аллоҳ таолони нимадир кўтариб турган деган бўлади. Ёки бирор нарсанинг ичида деса У Зот таолони чегаралаб қўйган бўлади ва ёки бирор нарсадан ташкил топган дейса у Зотни махлуқ деган бўлади. Аллоҳ таоло бундай нуқсонлардан покдир!»\nБу улуғ алломанинг вафоти ҳақида «Вафийёт»нинг соҳиби шундай ёзади: «Мазкур Қозий Абу Бакр Боқиллоний шанба куни кечга яқин вафот топди. Ҳижрий тўрт юз учинчи йили, Зулқаъдага етти кун қолганда, душанба куни ҳовлисига дафн қилинди. Аллоҳ у зотни Ўз раҳматига олган бўлсин! Жанозасини ўғли Ҳасан ўқиди…»\nИбн Асокир раҳимаҳуллоҳ айтади: «Кейинроқ марҳумнинг муборак жасади Имом Молик розияллоҳу анҳунинг қабри олдига кўчирилди. Мақбараси устига шундай сўзлар ёзиб қўйилди: «Бу Қозий Имом Саъийд уммат фахри, миллат лисони ва суннат қиличи, дин устуни, Ислом носири Абу Бакр Муҳаммад ибн Тийб Басрийнинг қабридир. Аллоҳ у зотнинг руҳуни тақдис этсин, Ўз Набийси саллаллоҳу алайҳи васалламга йўлиқтирсин!»\nЖанозаси куни Шайх Абул Фазл Тамимий раҳимаҳуллоҳ яқин биродарлари билан келиб, ўзининг шогирдларига жанозада тўпланган одамлар орасида юриб баланд овозда: «Бу инсон суннат ва диннинг ёрдамчиси, бу инсон мусулмонларнинг имоми, бу инсон шариатни мухолифларнинг ҳужумидан қўриган, бу инсон мулҳидларга қарши етмиш минг варақ раддия ёзган», деб жар солишни буюрди.\nЖанозадан сўнг уч кунгача шогирдлари билан ҳеч қаерга кетмай бу зотнинг азасини тутади. Кейин эса ҳар жума куни унинг қабрини зиёрат қиладиган бўлди.\nАллоҳ таоло улуғларимизни Ўз раҳматига олган бўлсин!\nБиз ғарибларни ҳам уларнинг файзидан Ўзи насибадор қилсин!\n675300cookie-checkСУННАТ ҚИЛИЧИ ВА УММАТ ЛИСОНИ-ИМОМ АБУ БАКР БОҚИЛЛОНИЙ РАҲИМАҲУЛЛОҲno\nОлдингиЗийрак талабаКейингиЭҳсон қилинг, жаннатга киринг


Яна бир масхарабозлик: Автомобиль ва Дарё Транспорти Агентлиги раҳбари ишдан олинибди, Шавкат Мирзиё қаерда? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n11:17 - Яна бир масхарабозлик: Автомобиль ва Дарё Транспорти Агентлиги раҳбари ишдан олинибди, Шавкат Мирзиё қаерда?\nЎзбекистон президентининг расмий веб сайтида пайдо бўлган хабарга кўра, Ўзбекистон Автомобиль ва Дарё Транспорти Агентлиги Бош директори Воҳид Исмоил лавозимидан озод этилди. У бошқа ишга ўтиши муносабати билан ишдан олинган.\nЭслатиб ўтамиз, Вазирлар Маҳкамасининг айрим комплексларининг фаолияти якунлари бўйича ўтказилган йиғилишда Автомобиль ва Дарё Транспорти Агентлиги раҳбари эгаллаб турган лавозимига нолойиқ экани қайд этилиб, ушбу тизимни тубдан қайта кўриб чиқиш лозимлиги таъкидланганди.\nШавкат Мирзиё қаерда эканлигини биламиз, дейди мухбиримиз. Воҳид Исмоилни айнан у ишдан олганку. Аммо, аввал ҳам айтилган фикрмизни қайтаришдан чарчамаймиз, чунки у мутлақо тўғри фикр.\nЎзбекистонда парламент ва расмий партиялар халқнинг аҳволи билан иши бўлмаган қўғирчоқ театридан бошқа нарса эмас экан, қандайдир Агентликнинг директорини қандайдир камчиликлари учун ишдан олиш масхарабозликдан бошқа нарса эмас. Ҳақиқий парламент ва ҳақиқий партиялар, биринчи навбатда, мухолифат партиялари бўлмас экан, Ўзбекистонни ҳозирги аянчли аҳволдан олиб чиқиб бўлмайди.\nАянчли аҳволда эканлигимизнинг асосий кўрсатгичи - Ўзбекистонда ўртача ойлик Қозоғистон ва Туркманистондан 5-6 баравар камлиги, ўзбек профессорлари ва ҳатто сенаторлари қозоқ дворникларидан кам маош олишидир. Ёки, шунга ҳам Автомобиль ва Дарё Транспорти Агентлиги Бош директори Воҳид Исмоил айбдормикан? Охирги 13 йил Бош вазир бўлган Шавкат Мирзиёнинг буларга алоқаси йўқми?


Ҳоким ва ҳоким ўринбосарларининг рейтинги эълон қилинди - EFFECT.UZ\n. 14:05 | 28.10.2021\nПрезидент ҳузуридаги Давлат хизматини ривожлантириш агентлиги 2021 йил июнь ҳолатига кўра ҳоким ва ҳоким ўринбосарлари рейтингини эълон қилди.\nЭнг юқори кўрсаткичли вилоятлар рейтингида Навоий вилояти (87 балл) етакчилик қилмоқда. Энг паст кўрсаткич Сурхондарёда (66 балл) қайд этилган.\nКўрсаткичлари энг юқори туман (шаҳар)лар рейтингида республикадаги 205та туман орасида Қоровулбозор тумани (Бухоро) 98,2 балл билан 1-ўринни эгаллаган. Кўрсаткичлари энг қуйи туман (шаҳар)лар рейтингида Сариосиё тумани (Сурхондарё) 1-ўринни эгаллаган (60,8 балл).\nҲоким ўринбосарлари рейтингида Навоий вилоятининг Ғазғон шаҳри 1-ўринни эгаллаган.\nTeglar:Рейтинг, Ҳоким, Ҳоким ўринбосари\nТўрт вилоятда пахтани машинада териш харажатининг 30 фоизи бюджетдан қоплаб берилади


08 декабр 2021, Тошкент вақти: 02:22\nВазирлар Маҳкамасининг (ВМ) етим ва ота-онасиз қолган болаларни ҳимоя қилишга қаратилган қарорининг жамоатчилик муҳокамаси якунига етди.\nПрезидент Шавкат Мирзиёев шу йил август ойида, мамлакатдаги етим болалар "муаммоларини ўрганиш ва ҳал қилиш" учун яна битта дафтар очишга қарор қилганди.\nВазирлар Маҳкамаси эса президент топшириғи билан "Меҳр дафтари" тизими ҳамда бу тизимни ишга солувчи Низомни ишлаб чиқди. Ҳужжатда, етим болалар ҳисоби ва ҳимоясини ташкил қилиш Миллий гвардия, Халқ таълими ҳамда Маҳалла ва оилани қўллаб-қувватлаш вазирлигига юкланган.\nШу пайтгача, "Янги Ўзбекистон"да бунақа дафтарлардан бир нечаси - "Темир дафтар", "Ёшлар дафтари", "Хотин-қизлар дафтари" тизимлари ишга солинган.\nШу йил 9 августда президент Шавкат Мирзиёев етим болалар ҳимоясига қаратилган икки қарорни кетма-кет имзолади:\n"Етим болалар ва ота-она қарамоғидан маҳрум бўлган болаларни тарбиялашнинг тубдан янгиланган тизимини жорий этиш чора-тадбирлари тўғрисида»,\n"Етим болалар ва ота-она қарамоғидан маҳрум бўлган болаларни давлат томонидан қўллаб-қувватлашнинг янги тизимини жорий этиш чора-тадбирлари тўғрисида".\nБу қарорлар ортидан Вазирлар Маҳкамаси, "Меҳр дафтари" тизими фаолиятини ташкил этиш чора-тадбирлар тўғрисида"ги қарорни 30 сентябрь куни муҳокамага қўйди, муҳокама 15 октябрда тугади.\nҲукумат қарорига биноан:\nМеҳрибонлик уйлари, оилавий болалар уйлари, ўқув-тарбия муассасалари, ССВ тизимидаги Болалар уйларида 3 ёшдан 18 ёшгача бўлган етим болалар "Меҳр дафтари"га киритилади;\nбосқичма-босқич фарзандликка, васийликка (ҳомийликка, патронатга) оладиган оилаларни рағбатлантириш чоралари кўрилади.\n"Меҳр дафтари"га кирадиган болалар, уларни парвариш қилаётган оилалар, ташкилотлар ва васийлар сонини аниқлаш, муаммоларини ўрганишни ташкил қилиш эса Миллий гвардия зиммасига юкланади.\nБунинг учун гвардияга Халқ таълими ҳамда Ахборот технологиялари ва коммуникацияларини ривожлантириш вазирлиги ёрдам беради.\nҲужжатда қайд этилишича, “Меҳр дафтари” тизимини ишга солиш учун ҳам "Етим болалар ва ота-она қарамоғидан маҳрум бўлган болаларни қўллаб-қувватлаш жамғармаси" ташкил қилинади.\nЖамғарма эса, 2022 йил 1 январдан бошлаб :\nалкоголь маҳсулотларининг (пиво ва табиий вино бундан мустасно) улгуржи савдоси билан шуғулланувчи корхоналар соф тушумининг уч фоизи миқдоридаги ажратмалар;\nқонунчилик ҳужжатлари билан тақиқланмаган бошқа манбалардан шакллантирилади.\nQalampir.uz нашрининг илова қилишича, алкоголь маҳсулотлари улгуржи савдосидан тушадиган соф тушумининг 3 фоизи миқдоридаги ажратма йилига 85 млрд сўмни ташкил қилади.\nШавкат Мирзиёев президентликка келганидан буён, аҳолининг ижтимоий ҳимояга муҳтож қатлами билан ишлаш "Темир дафтар", "Ёшлар дафтари", "Хотин-қизлар дафтари" каби янгича тизимларга солинмоқда.\nСайлов арафасида Ўзбекистон Жаҳон Банкидан келаётган беш йилда яна қарийб 5 миллиард доллар қарз олиш ҳақидаги ҳамкорлик дастурини имзолади. Бу маблағларнинг бир қисми юқоридаги каби ижтимоий ҳимоя ва қашшоқликка қарши курашга сарфланиши айтилмоқда.\nЯқинда ҳукумат, Мирзиёевнинг ўтган беш йилдаги ислоҳотлари давлат ғазнаси ва Ўзбекистон халқига қанчага тушгани ҳақидаги рақамларни ҳам эълон қилди.\nСайлов арафасида ишга туширилган reforms.uz порталига кўра, ҳозиргача бу ислоҳотларга 114 триллион сўм ва 30 миллиард АҚШ доллари сафрланган. Бу эса аҳоли жон бошига тақсимланганда, тақрибан 1100 АҚШ долларини ташкил қилмоқда.\nЖаҳон банкига кўра, жон бошига ялпи ички маҳсулот ҳажми 2020 йилда 1686 долларни ташкил этган. Бу қўшни Қозоғистон аҳолисининг даромадидан беш баробарга камдир.


Жорж Майклнинг ўлимига нима сабаб бўлгани маълум қилинди\n08:47 / 26.12.2016\nАфсонавий британиялик қўшиқчи Жорж Майкл юрак етишмовчилиги сабаб ҳаётдан кўз юмган бўлиши мумкин. Бу ҳақда Billboard нашри хабар бермоқда.\nМайкл Рождество байрами куни ўз уйида 53 ёшда оламдан ўтганди. Полиция “шубҳали ҳолатлар” аниқланмагани ҳақида хабар берди. Шу муносабат билан бир қатор машҳур инсонлар ўз таъзияларини билдирди. Жумладан, Twitter ва Instagram ижтимоий тармоқларида мусиқачилар Элтон Жон, Марк Ронсон, Лиам Галлахер, Райан Адамс, шунингдек Лондон ҳокими Содиқ Хон ва британия мухолифати етакчиси Жереми Корбин хонанданинг оила аъзоларига ўз ҳамдардлигини изҳор этди.\nҚўшиқчининг менежери Майкл Липпманнинг нашрга маълум қилишича, якшанба куни унга қўнғироқ қилиб, Майклни ётоқхонада ўлик ҳолда топишгани ҳақида хабар беришган. Қўшиқчи табиий равишда ҳаётдан кўз юмгани айтилмоқда. Шу билан бир қаторда, Липпманнинг сўзларига кўра, юрак етишмовчилиги сабаб юз берган ўлим – кутилмаган ҳолат бўлди. Қўшиқчи фаолияти давомида тахминан юз миллион нусхадаги ёзувлари сотилган.\nМусиқачида 2011 йилда зотилжам касаллигининг оғир формаси аниқланиб, шу сабаб зудлик билан касалхонага ётқизилган. Ўшанда унинг ҳаёти жиддий хавф остида қолгани хабар қилинганди.


UMS 4G LTE Интернети қўлланилиш соҳаларини кенгайтирмоқда » Ўзбекистон янгиликлари – Zamin.uz\nUMS (Universal Mobile Systems) мобил оператори ва Uzreport TV телеканали Ўзбекистонда илк бор 4G LTE Интернетини қўллаган холда жонли телетрансляцияни ўтказди.\nЖонли телетрансляция Тошкент шаҳрида 3-4 ноябрь кунлари ўтказилган “Медиа, реклама ва замонавий технологиялар” халқаро форуми иш доирасида бўлиб ўтди. Форумда ўтказилган ихтисослаштирилган кўргазма ҳақидаги тўғридан-тўғри репортажни минглаб телетомошабинлар кўришга муваффақ бўлишди. Эътиборлиси шундаки, Ўзбекистонда илк бор телевидениеда видео кетма-кетликни узатиш учун анъанавий спутник алоқаси воситалари эмас, мобил Интернет каналларидан фойдаланилди.\nБундан ташқари, ихтисослаштирилган кўргазмада UMS янги мобил маҳсулот ва хизматларини тақдим этди. Тадбир иштирокчилари ва меҳмонлари компания стенди олдида алоқа, мобил Интернет ва бизнес-хизматлар ҳақида маълумотлар олишди ҳамда замонавий гажетлар билан танишиб чиқишди.\nUMS компанияси форум ўтказилган ҳудудни бир вақтнинг ўзида 300та одам ишлатиши мумкин бўлган Wi-Fi тармоғи билан қамраб олишда иштирок этди. Бунда маълумотларни қабул қилиб олиш ўртача тезлиги 40 Мбит/сониясини ташкил қилди.\n- UMS компанияси тадбирнинг телекоммуникацион ҳамкори сифатида Ўзбекистон медиасаноати ривожланишининг янги даврига қадам қўйилишида иштирок этди. Форум иштирокчиларига замонавий мобил алоқа ва телевидение симбиози муваффақиятли намойиш этилди. UMSнинг 4G LTE Интернети янги соҳаларда қўлланила бошлагани ҳамда жамият учун одатий телекоммуникацион имкониятлар кенгайётганидан жудаям мамнунмиз. Тўртинчи авлод тармоғи кўлланилиш соҳа ва даражасини яна кенгайтириш устида ишни давом эттирамиз, - дея, таъкидлади “UMS” МЧЖ тижорат директори Сайёджон Маткаримов.\nТеглар: маълумотлар 300та Ўзбекистон тақдим янги авлод\n16:24 / 28-09-2016


Карантин даврида суд нималарни ҳисобга олиши лозим | NORMA.UZ\nЎзбекистон ҳудудида COVID-19 тарқалишининг олдини олишга қаратилган чоралар жорий этилиши жумладан суд орқали ҳимояланиш ҳуқуқи чекланишига сабаб бўлди. Шу боисдан судларга даъво муддатининг ўтиши ФК 156-моддаси 1-қисмининг 1 ва 2-бандларига асосан тўхтатилиши тушунтирилди. Бунда карантин даъво муддатининг охирги 6 ойида жорий этилган ёки амал қилиши давом этиб турган бўлса, даъво муддатининг ўтиши тўхтатилиши эътиборга олиниши лозим. Карантин бекор қилинган кундан бошлаб даъво муддатининг ўтиши давом этади.\nСудлар мажбуриятларни бажармаганлик ёки лозим даражада бажармаганлик учун жавобгарлик тўғрисидаги масалани ҳал этишда бунинг сабабларини аниқлаши лозим. Мажбуриятни бажариш карантин жорий этилиши туфайли мумкин бўлмаганлиги аниқланганда, талабни қаноатлантиришни рад этиши лозим.\nКарантин жорий этилиши муносабати билан судлар процессуал муддатларни узрли сабабларга кўра ўтказилган муддат сифатида узайтириш ва тиклашлари мумкин.\nФуқаролик, жиноят, маъмурий, иқтисодий ишлар карантин шартларида белгиланган эҳтиёт чораларига риоя қилган ҳолда кўриб чиқилади. Судлар ишларни ўз вақтида кўриб чиқишини ва процесс иштирокчилари иштирокини амалда таъминлашнинг имконияти бўлмаганда, ишни кўришни маълум муддатга қолдириш тўғрисида ажрим чиқариши лозим.\nСудларга қамоқдан ва уй қамоғидан озод қилиш тўғрисидаги ҳукмлари, ажримлари, қарорлари дарҳол ижрога қаратилиши лозимлиги тушунтирилди. Карантин амал қилиши бекор қилингандан сўнг қуйидаги суд қарорлари ижрога қаратилади:\nкарантин жорий этилгунга қадар қонуний кучга кирмаган;\nкарантин даврида чиқарилган ва карантин жорий этилиши муносабати билан апелляция тартибида шикоят қилинмаган (протест келтирилмаган).\nЮзага келган вазиятда иқтисодий судлар томонидан:\n1. чет элдан хорижий валютадаги тушум тушиши кечиктирилишига йўл қўйган экспорт (импорт) қилувчиларга молиявий жарималар қўллаш тўғрисидаги аризалар:\nкарантин жорий этилган пайтдан бошлаб ва 2020 йил 1 октябргача бўлган даврда келиб тушганда – бундай аризаларни қабул қилиш рад этилиши;\nишлар аввал иш юритишга қабул қилинган бўлса – иш юритиш тугатилиши;\n2020 йил 19 мартгача иш юритуви бошланган ишлар бўйича иш юритиш 1 октябрга қадар тўхтатилиши лозим;\n2. карантин жорий этилган пайтдан бошлаб ва 2020 йил 1 октябргача бўлган даврда қарздорнинг банкротлиги тўғрисида иш қўзғатиш ҳақида аризаларни қабул қилиш рад этилиши лозим;\n3. хўжалик юритувчи субъектлар ва божхона органлари ўртасидаги божхона имтиёзларини қўллаш масалалари бўйича низоларни кўришда қуйидагилар аниқланиши лозим:\nЎзбекистон ҳудудига олиб кирилган товар йил охирига қадар божхона божлари ва акциз солиғининг ноль ставкаси белгиланган товарлар жумласига кириши ёки кирмаслиги (рўйхатга қаранг);\nқурилиш материаллари коронавирус инфекциясига қарши курашиш бўйича тиббиёт ва карантин муассасалари қурилиши учун, товарлар эса, улар фаолият кўрсатиши учун олиб кирилганлиги;\n4. солиқ органларининг солиқ қарздорлигини мажбурий ундириш тўғрисидаги даъво аризаларини кўриб чиқишда жавобгар-солиқ тўловчи Президентнинг 3.04.2020 йилдаги ПФ-5978-сон Фармонининг 4-банди «а» кичик бандида кўрсатилган субъектларга кириши ёки кирмаслиги аниқланиши лозим. Субъектлар тоифасига кирганда – солиқ тури ва солиқ ҳисобланган давр, солиқ органи томонидан қўлланилган солиқ ставкаси аниқланади.\nСудлар солиқ органи 2020 йил 1 апрелдан 31 декабргача бўлган даврда қуйидагиларга ҳақли эмаслигини назарда тутишлари лозим:\nфойдаланилмаётган объект 2020 йил 1 апрелгача ёки ундан сўнг аниқланган бўлишидан қатъи назар, бундай объектларга нисбатан мол-мулк солиғи ва ер солиғининг оширилган ставкаларини қўллашга;\n2020 йил 1 апрелга қадар оширилган ставкалар бўйича ҳисобланган мол-мулк солиғи ва ер солиғи суммасига нисбатан пеня ҳисоблашга ва мажбурий ундириш чораларини кўришга.\nЯкка тартибдаги тадбиркорлардан солиқ қарздорлигини мажбурий ундиришда\nсолиқ органи томонидан ҳисобланган ЖШДС ва ижтимоий солиқ даври аниқланиши лозим. Бунда якка тартибдаги тадбиркор фаолияти тўхтатилганлиги ҳақида солиқ органини хабардор қилган бўлса, 2020 йил 24 мартдан бошлаб карантин амал қилиниши бекор бўлгунга қадар кўрсатилган солиқлар ҳисобланмайди;\n5. Давлат мулкларини ижарага бериш марказларининг ижара тўловлари бўйича қарздорликни ундириш тўғрисидаги даъво аризаларини кўришда қарздорлик юзага келган давр аниқланиши лозим. Карантин тадбирлари даврида ижарачи – тадбиркорлик субъекти томонидан ўз фаолияти тўхтатилган бўлса, 2020 йил 24 мартдан бошлаб карантин амал қилиниши бекор бўлгунга қадар ижара тўловлари ҳисобланмайди;\n6. 2020 йил 1 октябрга қадар бўлган давр мобайнида кредит қарздорлигини ундириш тўғрисидаги ишларни кўришда арз қилинган талабни қаноатлантириш рад этилиши лозим. Бундай қарор қарздорларнинг муддати ўтиб кетган кредитларига жарима санкцияларини ундириш ва ундирувни гаров таъминотига қаратиш тўғрисидаги даъволар бўйича ҳам қабул қилинади.


Энергетика вазирлиги яна бир муаммо ҳақида...\n26.01.2022 07:06 0 9822\nЎзбекистон Республикаси Энергетика вазирлиги матбуот хизмати навбатдаги мурожаат билан чиқди.\nҚайд этилишича, умумтизимда кузатилган йирик носозликлар босқичма-босқич бартараф этилиб, республикамизнинг ягона электр тармоғига қувват узатиш бошланди.\n«Юзага келган нозосликлар сабабли мамлакатимиздаги мавжуд газ қазиб олиш конлари ва уни қайта ишлаш заводларида технологик жараёнларнинг бузилиш ҳолатлари кузатилмоқда. Бу эса, ўз навбатида газ ишлаб чиқариш ҳажмининг камайишига олиб келмоқда.\nШу сабабли иссиқлик электр станцияларида газ босимининг камайиши кузатилмоқда ва бу электр энергиясини ишлаб чиқариш ҳажмига салбий таъсир кўрсатмоқда.\nҲозирги вақтда мавжуд ишлаб чиқариш қувватларидан келиб чиқиб республикамизнинг айрим ҳудудларида навбатма-навбат электр энергияси етказиб берилмоқда.\nЭнерготизимда кузатилган носозликлар сабабли юзага келган муаммоларни бартараф этиш учун барча чоралар кўрилмоқда.\nҲурматли Ватандошлар! Энергетиклар томонидан амалга оширилаётган саъй-ҳаракатлар ва ҳозирги шароитдан келиб чиқиб сиздан энергия қурилмаларидан оқилона фойдаланишингизни ва хонадонингизда ортиқча электр жиҳозларини тармоққа уламасликни сўраймиз.\nБу саъй-ҳаракатлар кўпроқ истеъмолчиларни электр энергияси билан таъминлашга ёрдам беради», дейилади вазирлик мурожаатида.\nЭслатиб ўтамиз, кеча, 25 январ куни Ўзбекистон бўйлаб йирик энергия узилиши рўй берди.\nҚайси ҳудудларда электр таъминоти тиклангани - бу ерда.\nэлектр энергетика вазирлиги


Қозоғистон бош тиббиёт ходимига ҳукмрон «Нур Отан» партиясининг нишонини тақмаганлиги учун танбеҳ берилди\nСоғлиқни сақлаш вазирининг ўринбосари, Қозоғистоннинг бош давлат санитария шифокори Ерлан Киясовга ҳукмрон «Нур Отан» партиясининг нишонини тақмаганлиги учун танбеҳ берилди, деб ёзади партиянинг партия назорати қўмитаси раиси Артур Платонов ижтимоий тармоқдаги саҳифасида.\nУ партия раиси, собиқ президент Нурсултон Назарбоевнинг 2019 йил 21 августдаги «партия интизомини ошириш» тўғрисидаги кўрсатмасини, шу жумладан «партияга мансублигини оммавий намойиш қилиш» ва «партия рамзларини ҳурмат қилиш» бўйича кўрсатмаларини эслади.\n«Хўш, агар сизни партия тайинлаган бўлса, лекин сиз бу ҳақда унутган бўлсангиз ёки энг муҳим лавозимда қилган ишингиздан уялган бўлсангиз, унда партия ишончни рад қилиш мумкин», — деб ёзган эди.\nУнга кўра, Ерлан Киясов, Қизилўрда вилояти ҳокимининг ўринбосари Бахит Жаханов, Олмаота шаҳар ҳокими ўринбосари Мақсат Кикимов, Шарқий Қозоғистон вилояти ҳокимининг ўринбосари Шакарим Буктугутов, Жезказган шаҳар ҳокими Қайрат Абсаттаров «партия рамзларисиз ишлашни маъқул кўришади». Шу муносабат билан Киясовга «мунтазам равишда бузилганлиги учун», қолганларнинг ҳаммасига танбеҳ берилди, деб таъкидлади Платонов. Унинг қўшимча қилишича, у «сайлов ваъдаларининг бажарилишини қатъий назорат қилишда» давом этади.\nЎша куни кечқурун, маҳаллий оммавий ахборот воситаларининг хабарларига кўра, Ерлан Киясов матбуот анжуманида кўйлаги устига партия нишони билан пайдо бўлган.\n47 ёшли Ерлан Киясов Қозоғистон давлат тиббиёт университети, Марказий Осиё университети ва Ал-Фаробий номидаги Қозоқ миллий университетини тамомлаган. Меҳнат фаолиятини 1990 йилда Олмаотадаги тез ёрдам касалхонасининг реанимация бўлимининг санитар шифокори сифатида бошлаган. 1997-1999 йилларда Олмаотадаги ҳаво транспортидаги марказий санитария-эпидемиология станциясида шифокор-эпидемиолог бўлиб ишлаган. 1999 йилдан бери у президент маъмурияти тиббиёт марказида санитария шифокори бўлиб ишлаган. Қозоғистон Соғлиқни сақлаш вазирлигининг амалдаги раҳбари Алексей Цой илгари ушбу тиббиёт муассасасини бошқарган.


Икки қўлидан ажралган пинг-понг юлдузи: Иложсиз нарсанинг ўзи йўқ\n14:50 / 03.08.2016\nМисрлик Иброҳим ал-Ҳуссайний Ҳамато 10 ёшида поездда рўй берган ҳалокат туфайли икки қўлидан ажралган. Бироқ у “Иложсиз нарсанинг ўзи йўқ” шиори ёрдамида нафақат мустақил ҳаёт кечира олди, балки халқаро спорт юлдузига ҳам айланди.\nҲалокатдан уч йил ўтиб, у пинг-понг бўйича мисли кўрилмаган муваффақиятга эришди. У ногиронлар орасида ўтказилган ўйинларда бир қатор мукофотларни қўлга киритди, олтита халқаро мукофот ҳам шулар жумласидандир.\nУ бу борада шундай деди: “Менинг шиорим – иложсиз нарсанинг ўзи йўқ. Мен оғзим билан пинг-понг ўйнайман ва кўзгуда аксимни кўргунга қадар қўлларим йўқлигини ҳис қилмайман”.


МТТлари сонини ошириш ва қамровни кенгайтиришга оид брифинг бўлиб ўтди – Бош саҳифа\nБош саҳифа / Ахборот хизмати / Янгиликлар / МТТлари сонини ошириш ва қамровни кенгайтиришга оид брифинг бўлиб ўтди\nМТТлари сонини ошириш ва қамровни кенгайтиришга оид брифинг бўлиб ўтди\n2021 йилда мактабгача таълим ташкилотлари сонини ошириш ва қамровни кенгайтириш йўналишидаги ишлар ҳақида брифинг бўлиб ўтди.\nУнда Мактабгача таълим вазирлиги томонидан 2021 йилги ижтимоий ва ишлаб чиқариш инфратузилмасини ривожлантириш дастури доирасида МТТларни лойиҳа- смета ва қурилиш-монтаж ишлари олиб борилганлиги тўғрисида маълумот берилди.\nЎзбекистон Республикаси Президентининг «2021-2023 йилларда Ўзбекистон Республикасининг ижтимоий ва ишлаб чиқариш инфратузилмасини ривожлантириш чора-тадбирлари тўғрисида» 2020 йил 28 декабрдаги ПҚ-4936-сон қарорига мувофиқ, 2021 йилда жами 38 205 қувват (ўрин)га эга 222 та мактабгача таълим ташкилотлари объектларини (22 та янги қуриладиган ва 200 та реконструкция қилинадиган) қуриш ва реконструкция ишларини амалга ошириш учун жами 900,0 млрд.сўм маблағ ажратилиши режалаштирилган эди.\n27 апрелдаги 52-сон Раёсати мажлиси баёнига мувофиқ Бўстонлиқ туманидаги 14-сонли мактабгача таълим ташкилоти дастурдан чиқарилган. Шунингдек, Олмазор туманидаги 4-сон собиқ МТТ ҳамда Миробод туманидаги собиқ архитектура-қурилиш коллежи негизидаги МТТ ташкил этиш объектларига Тошкент шаҳар ҳокимлиги томонидан ер майдони ажратилмаганлиги сабабли Вазирлар Маҳкамасининг 2021 йил 11 августдаги 118-сон Раёсати мажлиси баёнига мувофиқ давлат дастуридан чиқарилди.\nТасдиқланган манзилли дастурга мувофиқ 222 та объектдан:\n– 23 та объектлар йилдан-йилга ўтувчи бўлди;\n– 199 та эса тўлиқ фойдаланишга топширилди.\n2021 йил 30 декабрь ҳолатига кўра Инвестиция дастури доирасидаги мактабгача таълим ташкилоти объектларига жами\n743 млрд. 783 млн сўмлик қурилиш-монтаж ишлари бажарилди.\nЖумладан, жами 199 та объектларда қурилиш-таъмирлаш ишлари якунланиб, қўшимча равишда уларда 9440 ўрин (қувват) яратилди.\nШундан Қорақалпоғистон Республикасида 13 та объектларда 43 млрд. 267 млн.сўм маблағ молиялаштирилиб, қурилиш-таъмирлаш ишлари якунланди;\nАндижон вилоятида 13 та объектда 46 млрд. 783 млн.сўм\nБухоро вилоятида 12 та объектда 41 млрд. 719 млн.сўм\nЖиззах вилоятида 10 та объектда 35 млрд.990 млн.сўм\nҚашқадарё вилоятида 16 та объектда 51 млрд. 634 млн.сўм\nНавоий вилоятида 10 та объектда 25 млрд.197 млн.сўм\nНаманган вилоятида 12 та объектда 44 млрд.146 млн.сўм\nСамарқанд вилоятида 16 та объектда 57 млрд. 800 млн.сўм Сурхондарё вилоятида 15 та объектда 47 млрд. 338 млн.сўм\nСирдарё вилоятида 13 та объектда 47 млрд. 597 млн.сўм\nТошкент вилоятида 30 та объектда 101 млрд. 360 млн.сўм\nФарғона вилоятида 18 та объектда 71 млрд. 433 млн.сўм\nХоразм вилоятида 8 та объектда 31 млрд. 745 млн.сўм\nТошкент шаҳрида 13 та объектда 65 млрд. 371 млн.сўм маблағ молиялаштирилиб, қурилиш-таъмирлаш ишлари якунланди.\n2022 йил Инвестиция дастури доирасида белгиланган лимитларни ўзлаштириш имконияти мавжуд бўлмаган 23 та МТТ объектларини (Бухоро вилоятида-2 та, Тошкент вилоятида-15 та, Тошкент шаҳрида-6 та) йилдан-йилга ўтувчи объект сифатида 2022 йил Инвестиция дастурига киритиш юзасидан таклифлар ваколатли орган Иқтисодий тараққиёт ва камбағалликни қисқартириш вазирлигига киритилди.


UzAuto Motors умуман шикоят тушмаслигига эришиш учун янги сотувлар стратегиясини ривожлантирмоқчи\nUzAuto Motors умуман шикоят тушмаслигига эришиш...\n18.03.2020 17:07 0 6730\nUzAuto Motors компанияси аҳолини сифатли хизмат кўрсатиш билан таъминлаш, шикоятлар ва салбий мулоҳазаларни камайтириш ва келгусида умуман шикоят тушмаслигига эришиш учун янги сотувлар стратегиясини ривожлантирмоқчи. Бу ҳақда компания томонидан баёнот берилган.\n«Бугунги кунда UzAuto Motors компанияси сотувлар стратегиясини ўзгартириш бўйича катта ишларни амалга оширмоқда. Улар доирасида мижозларга хизмат кўрсатиш, сервис хизматини бажариш сифатини ошириш ва дилерлик тармоғини кенгайтириш глобал дастурини татбиқ этмоқда. Асосий мақсад — аҳолини сифатли хизмат кўрсатиш билан таъминлаш, шикоятлар ва салбий мулоҳазаларни камайтириш ва келгусида умуман шикоят тушмаслигига эришиш.\nСотув ва мижозларга хизмат кўрсатишнинг асосий шахобчалари сифатида, дилерлик марказлари истеъмолчи билан ўзаро муносабатларнинг ягона нуқтаси саналади. Сир эмаски, бугунги кунда барча дилерлар ҳам ўз функцияларини виждонан бажармоқдалар, деб бўлмайди. Сифатсиз хизмат тақдим этиш ҳолатлари учраб турмоқда, бу эса, шубҳасиз, компания обрўсига путур етказади. Кафолатли хизмат кўрсатишдан бўйин товловчи ёки дилернинг харидор олдидаги мажбуриятлари тўғрисида нотўғри ахборот берувчи дилерлар учраб туради. Айнан шу сабабли расмий дилерлар томонидан мижозларга самарали ва сифатли хизмат кўрсатилишини таъминлаш — UzAuto Motors компанияси устуворликларидан биридир.\nДилерлар учун мижозларга хизмат кўрсатишнинг халқаро талабларга мувофиқ келувчи ягона стандарти ишлаб чиқилади ва тадбиқ этилади. Ушбу стандартлар нафақат мажбурий сотуволди ва ундан кейинги таомилларни, балки ходимлар хатти-ҳаракатининг умумий маданияти, савдо заллари безатилиши, мижозлар учун қулайликлар яратиш ва ҳоказоларни ўз ичига олади.\nБундан ташқари, UzAuto Motors томонидан хизмат кўрсатиш стандартлари ва кафолат хизмат кўрсатилиши бўйича мажбуриятларни бузувчи дилерлар учун жарима қўллаш тизими ҳам ишлаб чиқилди. Ушбу тизим қоидабузарлик турига қараб жарима қўллашни ва кўп бора (тўрттагача) қоидабузарлик рўй берган ҳолда дилерлик келишуви бутунлай бекор қилинишини кўзда тутади.\nUzAuto Motors экспорт дилерлик тармоғини ривожлантиришга алоҳида эътибор берилади, унинг доирасида компания экспорт бозорларида «Chevrolet» автомобилларини илгарилатиш бўйича ҳамкорликка таклиф этади.\nДилерлар фаолиятидаги муҳим йўналиш компаниядаги корпоратив сотувлар ва сервис ривожланиши саналади. Бугунги кунда UzAuto Motors давлат тузилмалари, ҳар қандай мулкчилик шаклига эга, турли тармоқларга тегишли, турфа кўламдаги компаниялар ва ташкилотлар билан ҳамкорлик қилади ва автомобиллар сотилишида ва корпоратив мижозлар автопаркига сервис хизматини кўрсатишда махсус шартлар таклиф этади. Шу сабабли, автомобиль сотиб олишнинг махсус дастурлари доирасида дилерлар ҳар бир корпоратив мижозга индивидуал ёндошувни таъминлашлари лозим.\nҲурматли харидорлар, UzAuto Motors компанияси сифатли хизмат кўрсатилувчи замонавий дилерлик тармоғини яратишни ўзининг мақсади деб билди. Компания учун харидорлар ҳуқуқлари бузилиши ёки дилерлик марказларларида сифатсиз хизмат кўрсатилишининг ҳар бир ҳолати ҳақида билиш уларни бартараф этиш учун муҳим саналади.\nАгар сиз шундай ҳолатларга дуч келсангиз, тезкор алоқа линияси (78) 147 14 14, колл-марказ (78) 141 77 77 ёки @UzAutomoto_bot орқали UzAuto Motors компаниясига мурожаат қилишингизни сўраймиз», — дейилади компания томонидан берилган баёнотда.\nреклама «UzAuto Motors»\nТехнология 30/04, 18:12\nМикрокредитбанк: Бу ҳали ҳаммаси эмас!\nИқтисодиёт 28/04, 22:31\nДеҳқон ва фермерлар кутган янгилик — «Ўзкимёсаноат» аммофосни арзон нархда таклиф этмоқда


Кластер — манфаатдорлик, дегани. Манфаатдорлик бор жойда ўсиш бўлади. Айниқса, қишлоқ хўжалигида — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Ўзбекистон/Кластер — манфаатдорлик, дегани. Манфаатдорлик бор жойда ўсиш бўлади. Айниқса, қишлоқ хўжалигида\nШу жиҳатдан, президент Шавкат Мирзиёев: «Кластер ва манфаатдорлик — Ўзбекистон қишлоқ хўжалигининг келажаги», дегани бежиз эмас. Давлат раҳбари 2020 йили Қишлоқ хўжалиги ходимлари куни муносабати билан деҳқон ва фермерлар, агрокластерлар эгаларига йўллаган табригида «қишлоқ хўжалиги тармоғига… агрокластер тизимининг жорий этилгани қисқа фурсатда ўзининг ижобий самарасини бераётгани»ни эътироф этиб ўтган эди.\nЮқорида келтирилган рақамлар — қишлоқ хўжалигидаги янги тизим шарофати билан қўлга киритилган ютуқларнинг кичик бир қисми, холос.


«Ўзбекистон ҳар қачонгидан кучлироқ бўлади» – АҚШ конгрессменлари\nЯқинда Бухоро ва Сирдарё вилоятларида юз берган табиий офатлар хорижий жамоатчиликни ҳам бефарқ қолдирмади. Жумладан, АҚШ Конгрессида «Ўзбекистон бўйича дўстлик клуби» аъзолари, АҚШ қонунчилари Висенте Гонсалес, Трент Келли ва Дон Бекон табиий офат пайтида жабрланганларга ҳамдардлик билдириб, уларни қўллаб-қувватлашларини маълум қилишди, деб хабар бермоқда «Дунё» АА мухбири.\nЎзбекистоннинг АҚШдаги элчихонаси вакиллари билан суҳбатда, Техаслик конгрессмен-демократ Висенте Гонсалес табиий офатлар оқибатлари ҳақида эшитгач, чуқур қайғуга тушганини таъкидлади.\n– Ушбу табиий офатлар, айниқса, глобал пандемия даврида Ўзбекистон халқига етган қийинчиликларни тасаввур қилиш қийин, – деди конгрессмен. – Сардоба сув омборида юз берган фалокатдан азият чекканлардан ҳамдардлигимни қабул қилишларини сўрайман.\nШуни таъкидлашни истардимки, ҳар қандай вазият бизга янада барқарор ва кучли жамиятни қайта қуриш учун янги имкониятларни беради. Хусусан, 2017 ва 2018 йилларда Жанубий Техасда ҳалокатли сув тошқини бўлганида, бизнинг дўстларимиз, иттифоқчиларимиз, АҚШдаги ва бутун дунёдаги шерикларимиз қайта тикланиш йўлини топиш учун бирлашдилар. Ишончим комилки, Ўзбекистон ҳам бу фожиани ҳар қачонгидан ҳам кучлироқ бўлиб енгиб ўтади.\nЎз навбатида, Миссисипи штатидан бўлган республикачи конгрессмен Трент Келли ҳам Бухоро ва Сирдарё вилоятидаги талафотлардан жабр кўрган ўзбекистонликларга ҳамдард эканини қайд этди.\n– Дунёда кечаётган иқтисодий инқироз вақтида Ўзбекистонда кўплаб инсонларнинг бошпанасиз қолгани мени ҳам ранжитди, – деди у. – Шунга қарамай, ўзбек халқи ўз билими, тиришқоқлиги билан бу қийинчиликларни енгиб ўтишига тўлиқ ишонаман.\nАмерика, айниқса Миссисипи штати, бугун Ўзбекистон билан муваффақиятли ҳамкорлик қилмоқда. Ўйлайманки, бизнинг дўстлигимиз нафақат Ўзбекистон балки, дунё дуч келаётган муаммолар фонида янада кучаяди. Ўзбекистон ушбу оғир кунларни енгиб ўтишга қодир.\nНебраска штатидан республикачи конгрессмен Дон Бекон ҳам ўз навбатида Америка халқи, айниқса Омаха аҳолиси ушбу оғир дамларда ўзбек халқи билан бирга эканини билдирди.\n“Табиий офатдан жабрланган Ўзбекистон фуқароларига барча эзгу истак ва тилакларимизни етказамиз. Ушбу табиий офат оқибатида юзлаб фуқаролар бошпанасиз қолганидан хабардормиз. Биз Аллоҳдан Ўзбекистон халқи ушбу синовлардан имкон қадар тезроқ ўтишини сўраймиз”, дейди у.\nВАШИНГТОН, 11 май. /«Дунё» АА/.


Тожикистонда ўсмирлар қамалди\n23 октябр 2021, Тошкент вақти: 15:01\nТожикистон Олий суди ҳарбий коллегияси фуқаролар мол-мулкини ўғирлаганлик, безорилик ва киши жонига қасд қилганликда айбланмиш 9 нафар ёш йигитни турли муддатга озодликдан маҳрум қилиш ҳақида ҳукм чиқарди.\nМаълум бўлишича, шу йил 11 августида Қўрғонтепа шаҳар суди залида бўлиб ўтган маҳкамада 14 ёшдан 17 ёшгача бўлган бу ўсмирлар ўз айбига иқрор бўлганлар.\nСудга раислик қилган Шараф Пўлатов маҳкама якунида ҳукмни ўқиб эшиттираркан, Тожикистон Мудофаа вазирлиги аскари ва мазкур жиноий тўдани бошқарган Зафар Сатторов 24 йилга, унинг гуруҳига аъзо бўлган 5 нафар ўсмир 7 йилдан 12 йилгача озодликдан маҳрум этилганини эълон қилди.\nҲакам мазкур жиноий гуруҳнинг фақат уч нафар аъзосига 1 йиллик шартли жазо тайин қилиб, уларни суд залидан озод қилиб юборди.\nДавлат қораловчиси Абдуқодир Нуровнинг Озодлик радиоси тожик шўъбасига маълум қилишича, Мудофа вазирлиги аскари Зафар Сатторов ҳарбий қисмдан қочиб, бир гуруҳ балоғатга етмаган болаларни ноқонуний ишларни амалга оширишга жалб этган.\n- Мудофа вазирлигининг 16573-ҳарбий қисмидан қочган Зафар Сатторов Қўрғонтепадаги ресторанларнинг бирида яширинча ишлаб, ўша ерда балоғатга етмаган ёшларни ноқонуний ишларга жалб қилиш мақсадида ўз атрофига тўплай бошлаган. Шу йилнинг февралида у пичоқлар билан қуролланган ўз гуруҳини тўплаб, Қўрғонтепа шаҳар бозори яқинида маҳаллий таксиларнинг бирини кира қилиб, Бохтар туманига йўл олган.\nЙўл ярмида, хилватроқ жойда машинани тўхтатиб, автомашинани ўзлаштириш мақсадида Зафар Сатторов ҳайдовчига бир неча марта пичоқ санчиган. Аммо пичоқланган ҳайдовчи жиноятчилар қўлидан қутулиб қочган. Автомашина эса жинояткорлар қўлида қолган, дер экан прокурор Нуров бу тўда Қўрғонтепа, Румий ва Бохтар туманларида ҳам фуқаролар мол-мулкини ўғирлагани тергов жараёнида аниқланганини билдирди.\nСуд коллегияси ҳукмидан норозилигини айтган давлат қораловчиси Абдуқодир Нуров Зафар Сатторовга 30 йиллик қамоқ жазоси берилишини сўраганини билдирди.\nЎз навбатида, судланганлар яқинлари ва уларнинг оқловчилари судя адолатсиз ҳукм чиқарди, деган фикрдалар. Оқловчи Нурулло Ашуров ўз ҳимоясида бўлган уч нафар ўсмирни етти йилга қамашганидан норози.\n- Суд ҳакамидан ҳимоямда бўлганларнинг айбсизлиги ва уларнинг балоғат ёшига етмаганини назарга олган ҳолда, уларни суд залидан озод этишини сўрагандим. Аммо ҳар галгидек бундай бўлмади ва улар 7 йилданга озодликдан маҳрум этилди. Мен бу ҳукмни адолатсиз, деб биламан ва Олий судга кассация тартибида ариза ёзамиз, деди оқловчи Нурулло Ашуров.\n7 йилга қамалган ўсмирлардан бирининг онаси Мағфират исмли аёл боласини кўп машаққатлар билан вояга етказгани, аммо у бугун терговчилар найранги қурбони бўлганини айтиб куйинди.\n- Ўғлимга бу айбларни мажбуран юклашди. Терговчи Қуръон билан қасам ичиб, агар шу кўрсатмаларни бўйнингга олиб, имзо қўйсанг, озод этиласан, уйингга кетаверасан, деган. У ҳам иложсизликдан имзо чекиб юборган. Улар алдашди боламни. Бу қандай адолатсизлик, буларда инсоф борми ўзи, дея зорланади Мағфират.\nСудланганлардан бирининг бобоси Сафархон Ҳалим ҳам суд ҳукмидан норози.\n- Буларнинг бариси бола, жиноят нималигини билишмайди-ку. Болаларни 10, 15 йилданга зиндонга тиқиш адолатданми? Аксинча, уларга хатоларини тузатишлари учун имконият беришлари керак эди. Бу бечора адвокатларнинг ҳам гапи ҳеч қаерга ўтмас экан, ёрдам қила олмади бизга, дейди невараси 10 йилга қамалган Сафархон Ҳалим.\nҚўрғонтепа шаҳар мактаблари ўқувчилари бўлган судланганларнинг деярли ҳаммаси отасиз ўсганлиги, уларнинг тарбияси фақат оналари зиммасида бўлгани айтилмоқда. Минтақа ҳарбий прокурори Абдуқодир Нуров фикрича, балоғатга етмаган болаларнинг таълим-тарбиясиз қолиб, жиноятга қўл уришларининг асосий сабаби ҳам шунда.\n- Бизнинг келажагимиз ёшлар қўлида. Лекин улар ёшликдан жиноятга қўл уриб, мактаб ўрнига қамоқда қолишлари келажакда яхшиликка олиб бормайди, дейди прокурор Нуров.\nАйни пайтда судланганларнинг яқинлари ва оқловчилари суд ҳукми қонун кучига киргунга қадар, яъни ўн кун давомида ҳукм кўриб чиқилишини сўраб, Олий судга ариза билан мурожаат қилишмоқчи.


Эплик билан сеплик | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЭплик билан сеплик\nБир бор экан, бир йўқ экан, қадим замонда икки ўртоқ бўлган экан. Иккови ҳам тўй қилиб уйланишибди. Улардан бирининг хотинининг сепи кўп экан, уни «сеплик келин» дейишар экан.\nБир куни уларникига ўртоғи меҳмон бўлиб келибди. Уларнингуйи тартибсиз, чангбўлиб ётган экан. Меҳмон йигит ўртоғи эшикка чиқиб кетганида, аста бориб тахмонни кўрибди. Қараса, тахмондаги кўрпаларнинг увадаси чиқиб кетган эмиш. «Эсизгина, ўртоғим», деб ўйлабди меҳмон йигит. Чунки тўйлари бўлганига ҳали бир йил ҳам бўлмай, ҳамма нарсалари эскириб, тўзиб кетган экан. Меҳмон йигитни хотинининг мол-мулки, сепи кам экан, лекин жуда саришта, чаққон деб мақташар экан, шунинг учун ҳам уни «эплик келин» дейишар экан.\nКунлардан бир куни энди уларникига бу дўсти меҳмон бўлиб келибди. Ўртоғининг уйини кўриб, йигитнинг ҳаваси келибди. Ҳамма нарса жой-жойида, озода, тартибли экан. Тахмондаги кўрпаларининг ҳаммаси янгидек турган экан. У эскиларини ювиб, тикиб эплар экан. Йигит ўзининг уйи билан солиштириб, ич-ичидан ўз бахтидан хафа бўлибди.\nБир куни икки ўртоқ бозорда учрашиб қолишибди. Улар анча суҳбатлашгач, хотини эплик бўлган йигит дўстига:\n— Сенга анчадан бери бир маслаҳат бермоқчи эдим. Қачонгача шундай юраверасан? Мана мен фарзандли бўлдим. Бир томондан хотининг уйга яхши қарамаса, иккинчи томондан фарзандларинг бўлмаса, бунақа турмушдан не фойда? — дебди.\n— Мен хотиним билан ажрашганим билан бошқа яхшироқ хотин топилармикан, — дебди.\n— Сен бундан ғам ема. Мен бу ҳақда оилам билан гаплашиб қўяман, — дебди ўртоғи.\nСепли келиннинг эри уйига келгач, хотинига жавобини бериб юборибди. Дўсти эса хотини билан маслаҳатлашиб, чевар, ишбиларман, чаққонгина қиз билан уни таништирибди. Кўп ўтмай тўй бўлибди. Бу хотин уйни гулдек яшнатиб юборибди. Ҳамма увада-чувада кўрпаларни тикиб, тартибга келтирибди. Ҳамма ёқ озода, саришта бўлиб қолибди. Тезда фарзандли ҳам бўлишибди. У ўзининг дўстидан жуда миннатдор булибди.\nШундай қилиб, икки ўртоқнинг турмуши гўзал, ширин ўтаверибди. Ҳақиқатан ҳам иноқ, аҳил яшаш учун сеплик эмас, аввало эплик булиш керак экан.\n← Аввалги Аввалги Олтин олма\nКейинги → Кейинги: Ўтинчининг бахтли хотини


ЎзА - АҚШ Хитойнинг истеъмол маҳсулотларига қўшимча божлар киритишни кечиктиришга қарор қилди\n14.08.2019 15:31:36 Чоп этиш версияси\nАҚШ Хитойнинг истеъмол маҳсулотларига қўшимча божлар киритишни кечиктиришга қарор қилди\nАҚШ президенти Дональд Трампнинг Хитой импорт маҳсулотларига бож қўллашни кейинроққа қолдириш борасидаги гапларига сешанба куни Уолл-стрит акциялар курсида сакрашлар билан жавоб қайтарди. Америка молия бозоридаги компанияларнинг 80 фоиз акциялари кўтарилиб кетди.\nТрамп сешанба куни баёнот бериб, Хитойнинг кенг истеъмол маҳсулотларига қўшимча божлар киритишни кечиктиришга қарор қилганини маълум қилди. Унинг фикрича, бу мамлакатлар ўртасидаги савдо уруши ва унинг оқибатлари жаҳон иқтисодиётига жиддий таъсир кўрсатишидан ташвишга тушаётган инвесторларни хотиржам қилади. Август ойи бошларида бозор индекслари икки ҳафта аввалги чўққидан деярли 10 фоиз тушиб кетган эди. Тушиш Трамп маъмурияти Хитой ўз валютасини манипуляция қилаётгани тўғрисида баёнот берганидан кейин кучайиб кетди.\nЭкспертларнинг таъкидлашларича, таърифланадиган маҳсулотлар рўйхатига асосан қишлоқ хўжалик ва саноат маҳсулотлари кирган. Таърифланадиган маҳсулотлар рўйхатига истеъмол моллари: маиший электроника ва кундалик эҳтиёж моллари деярли киритилмаган.\nЯнги тарифларнинг кейинга қолдирилишини айрим иқтисодчилар Трамп ўзининг савдо сиёсатида фонд бозоридаги сигналларга жиддий эътибор қаратаётганига боғлашмоқда. Уларнинг фикрича, Трамп молиявий бозорлар Вашингтон ва Пекин ўртасидаги савдо қарама-қаршилигига мос келмаслигидан хавотир олаётган бўлиши ҳам мумкин экан. Бу инвесторларнинг охир оқибат Трамп ишни бозорнинг кескин ошиб кетишига сабаб бўлувчи савдо урушигача олиб бормаслигига ишонч ҳосил қилмоқда.\nЎтган йили Трамп администрацияси Хитойда ишлаб чиқарилган кўплаб турдаги маҳсулотларга 10 фоизлик солиқ жорий қилган эди. Бироқ, рўйхат шундай тузилган эдики, солиқлар истеъмол молларига эмас, балки корхоналарга сотиладиган маҳсулотларга солинган эди. Баҳорда Трамп администрацияси бу тарифни 25 фоизгача оширди, шу билан бирга уни яна 10 фоизга ошириш билан писанда ҳам қилиб қўйди. Янги 10 фоизлик бож 1 сентябрдан кучга кириши керак эди, аммо кеча жорий қилиш камида декабрь ўрталарига қадар кечиктирилиши эълон қилинди.


АҚШ Эрон билан сўзлашувларга тайёр\n12 май 2021, Тошкент вақти: 01:45\nВашингтон Эроннинг ядровий дастури юзасидан Теҳрон билан бевосита сўзлашувлар олиб боришга тайёр.\nБу ҳақда АҚШнинг БМТдаги янги вакили Сьюзан Райс баёнот берди. Душанба куни у БМТ бош котиби Пан Ги Мун билан сўзлашувлар ўтказди.\n- Биз дипломатик усулларни кучайтирмоқчимиз, жумладан, Эрон билан бевосита мулоқот ҳам қилмоқчимиз, шунингдек, БМТ Хавфсизлик Кенгашининг беш доимий аъзоси ва Германия билан ҳам ҳамкорликни давом эттирамиз.\nБиз бош мақсадимиз – Эроннинг ядровий дастурини ёпиш учун барча керакли ва зарур усулларни қўллаб кўрамиз, деди Сьюзан Райс.


Ғиждувонда замонавий, шинам боғчалар фойдаланишга топширилди - Халқ сўзи\n17:11 28 Август 2019 Жамият\nЭнг оқилона ва тўғри иш ёш авлод келажаги учун тикилган сармоядир. Бу борада юртимизда ҳам ибратга молик ишлар бошлаб юборилгани барчани бирдай мамнун этмоқда. Чунончи, мамлакатимиз Мустақиллигининг қутлуғ 28 йиллиги олдидан вилоятда энг кўп аҳолисига эга туманлардан бири Ғиждувонда иккита мактабгача таълим муассасаси қуриб, фойдаланишга топширилди. Бу ҳақда Бухоро вилоят ҳокимлиги матбуот хизмати хабар берди.\nИнвестиция дастури асосида бунёд этилган бу муассасалар “Қорабоғ” МФЙда 100 нафар, “Қўриқ” МФЙда 125 нафар жажжи ўғил-қизни ўз бағрига олмоқда. Тумандаги “Қорахони мукаммал қурилиш” ҳамда “Ғиждувон мукаммал қурилиш сервис” МЧЖлари томонидан барпо қилинган бу икки иншоотга умумий қиймати 7 миллиард сўм маблағ сарфланди.\nМактабгача таълим муассасалари очилиш маросими катта тантанага айланди. Туман ҳокимлиги, “Нуроний” жамғармаси мутасаддилари, ота-оналар ва журналистлар иштирок этган тадбирда болажонларимиз, қолаверса, юртимиз келажагини ўйлаб қилинаётган бу каби саъй-ҳаракатлар албатта, ўз самарасини бериши таъкидланди.\n-Бугунги кунда туманимизда 3-7 ёшлилар сони 24 мингдан ошиқроқ бўлиб, айни кунда уларнинг 10328 нафари мактабгача таълим муассасаларига қамраб олинган, -дейди туман ҳокими Муроджон Умаров. - Шу йил баҳор ойларидан Амиробод ва Оқработ қишлоқларимизда замонавий ва шинам боғчалар қурилишини бошлаганмиз. Ҳозирда зарур инвентарлар ва мебель билан жиҳозланаётган муассасалар ҳам яқин кунларда болажонлар ихтиёрига топширилади. Умуман, ҳудудда мактабгача таълим муассасаси сони 63 тага етган бўлса, шу йил охиригача улар сафига яна ҳар бирида 25 нафардан болажон таълим-тарбия оладиган, давлат хусусий шерикчилигидаги 29 та оилавий боғчани қўшиш лойиҳалаштирилган.\nШу йил сентябр ойида болажонларни бундай муассасаларга жалб қилиш қамровини 58 фоизга етказамиз. Туман маданият бўлими бадиий ҳаваскорлик жамоаси ва ёш истеъдодли хонандалар куй-қўшиқлари тадбирга байрамона руҳ бағишлади.


“Ўзимизнинг рекордлар”да Озодбек Назарбеков қандай рекорд ўрнатди?\nТеглар: Озодбек Назарбеков\nДобавлено: 14.06.2016, 16:15\nМазкур лойиҳамиз эълон қилина бошлагач, таҳририятимизга қўнғироқ қилиб, ўзларининг ҳар хил коллекциялари, ғаройиб хусусиятлари, истеъдоди ҳақида айтиб бераётган, мактублар йўллаётган мухлисларимиз сафи кенгайиб бормоқда. Бу гал таҳририятимизга Нилуфар Исроилова ўғли Отабек Тоҳиров билан кириб келишди. Уларнинг қўлида эса, юртимизнинг таниқли санъат юлдузлари дастхати туширилган ва суратлари жойлаштирилган альбомлар.\n— Мен ёшлигимдан санъатни яхши кўрардим ва санъаткор бўлишни орзу қилардим, — дейди Нилуфар Исроилова. – Шу боис машҳур санъаткорлар билан суратга тушар, улардан дастхат олиб қолишга ҳаракат қилардим. Бу ишни бошлаганимга 17 йил бўлди. Ҳозирда машҳур инсонлар билан тушган суратларим сони юзга яқин. Дастхатлар эса, 150 дан ошди. Айни пайтда менинг ушалмаган орзуйимни ўғлим рўёбга чиқаришига ишонаман. Айни пайтда у ҳам машҳурлар билан суратга тушиб, дастхат тўплашга жуда ҳам қизиқади.\nНилуфар Илҳом Фармоновнинг ашаддий мухлисаси экан. Айни пайтда унинг коллекциясида Илҳом Фармоновнинг бир қанча дастхати ва бирга тушган суратлари бор. Шунингдек, унинг “хазинаси”дан Валижон Шамшиев, Шукурулло Исроилов, “Сетора”, “Хўжа” гуруҳлари, Озода Нурсаидова, Раъна Ярашева, Хосият Ҳусанова, Насиба Абдуллаева, Лола Аҳмедова сингари эл ардоғидаги санъаткорлар, шунингдек, Нуриддин Ҳайдаров, Шаҳнозабону сингари марҳум хонандаларнинг дастхатлари ўрин олган.\nНилуфар Исроилова айни пайтда пойтахтимизнинг Олмазор тумани Сағбон кўчасида истиқомат қилади. У фарзанди билан бирга келгусида яна кўплаб машҳур санъаткорлар, ҳатто хорижлик юлдузларнинг дастхатларини тўплаш ниятида.\nЭҳтимол Отабек онасининг ушалмаган орзусини амалга ошириб, келажакда машҳур санъаткор бўлар, ўшанда ундан ҳам худди шу сингари дастхат олишар, суратга тушишар?!\nАммо бу каби рекордчилар сафидан Ўзбекистон Халқ артисти Озодбек Назарбековни ҳам жой олганига нима дейсиз?\nХўш, халқ артисти қандай рекорд ўрнатгани билан қизиқяпсизми? Унда “Даракчи” газетасининг 16-июнь куни сотувга чиқадиган янги сонини ўтказиб юборманг. Бу саволга ўшанда жавоб топасиз.\nОЗОДБЕК НАЗАРБЕКОВНИНГ “ЁШЛАР” ТЕЛЕКАНАЛИГА ПРОДЮСЕР ЭТИБ ТАЙИНЛАНИШИГА ИЗОҲ БЕРИЛДИ\nОзодбек Назарбеков “Ёшлар” телеканалига директор этиб тайинланади\nОзодбек Назарбеков июлда Москвада концерт беради\nОзодбек Назарбеков Давлат ташкилотлари тадбирларида бепул хизмат кўрсатишга қаршилигини маълум қилди


“Ўзбеккино” Миллий агентлиги миллий фильмлар учун ижодий танлов эълон қилади! - «O`zbekkino» milliy agentligi\n“Ўзбеккино” Миллий агентлиги миллий фильмлар учун ижодий танлов эълон қилади!\n“Ўзбеккино” Миллий агентлиги Ўзбекистон Республикаси Президентининг 2017 йил 7 августдаги “Миллий кинематографияни янада ривожлантириш чора-тадбирлари тўғрисида”ги ПҚ-3176-сон Қарори ҳамда Ўзбекистон Республикаси Президентининг 2017 йил 24 июлдаги “Миллий киноиндустрияни ривожлантириш бўйича қўшимча чора-тадбирлар тўғрисида”ги Қарори ижроси юзасидан 2019 йилда 20 та бадиий, 50 қисмли ҳужжатли, 30 та мультипликацион, 10 соатли қисқа метражли ва юмористик киножурнал ишлаб чиқаришни режалаштирган. Ушбу режа бўйича Агентлик иқтисодиёт, сиёсат, маданият, санъат, фан, таълим ҳамда ижтимоий ҳаётнинг бошқа соҳаларида амалга оширилаётган янгиланишлар, шунингдек, аҳолининг реал эҳтиёжидан келиб чиққан ҳолда давлат ижтимоий гранти асосида миллий фильмлар ишлаб чиқариш учун устувор мавзулар рўйхатини эълон қилади.\nБадиий, бадиий-публицистик фильмлар учун\nМилоддан аввалги V асрда яшаган миллий қаҳрамон Широқнинг Форс империясининг подшоҳи Доро бошчилигида она юртимизга бостириб келган босқинчиларни ҳалокатга етказган қаҳрамонлиги ҳақида.\nИслом оламида Қуръони каримдан кейин энг мўътабар манба ҳисобланган саҳиҳ ҳадислар тўпламини тузган буюк ватандошимиз Имом Абу Исмоил Муҳаммад Бухорий (810 - 870)нинг илм йўлида чеккан машаққатлари, ёшларга ибрат бўладиган ҳаёт йўли, илмий-диний мероси, улуғ алломанинг абадияти ҳақида.\nБуюк саркарда ва фотиҳ жаҳонгир, Темурийлар давлатининг асосчиси Соҳибқирон Амир Темур (1336-1405)нинг ҳаёт йўли, халқни мўғул истибдодидан озод қилиш йўлидаги фидоийликлари, шахсияти ва қаҳрамонликлари ҳақида\nҲиндистонда буюк салтанатга асос солган темурийзода шоҳ ва шоир Заҳириддин Муҳаммад Бобур (1483- 1530)нинг биографик асари – “Бобурнома” ҳамда ўзбек ва жаҳон ёзувчиларининг у ҳақда ёзган бадиий асарлари ҳамда бошқа тарихий манбалар асосида яратилиши мўлжалланган фильм\nАлишер Навоийнинг “Ҳайрат ул-аброр” достонида келтирилган ҳикоятлар ҳамда шоирнинг ҳаётига оид биографик маълумотлар асосида бадиий-публицистик фильм\nЎзбек мумтоз адабиётининг атоқли намояндаси, халқ орасида “Бобо Машраб”, “Девонаи Машраб” номи билан шуҳрат топган, авлиёсифат дарвеш ва шоир Бобораҳим Машраб (1657-1711)нинг афсоналарга сабаб бўлган ҳаёт йўли ва маслаги ҳақида\nТаваллудининг 140 йиллиги нишонланадиган маърифатпарвар шоир Зокиржон Холмуҳаммад ўғли Фурқат (1859-1909)нинг Ватандан айро тушган йилларидаги фожеаларга тўла ва айни дамда ибратли қисмати, шунингдек, Қўқон адабий муҳитининг бошқа намояндалари (Муқимий, Завқий, Дилшоди Барно ва бошқалар) ҳақида.\nАсарлари асосида суратга олинган бадиий фильмлар ўзбек киносининг олтин фондидан жой олганАбдулла Қодирий таваллудининг 125 йиллиги муносабати билан буюк адибимизнинг фожеалар ва ибратларга тўла ҳаёти ҳақида\nХХ аср ўзбек маданий ҳаётида чуқур из қолдирган ёзувчи ва шоир, академик Мусо Тошмуҳаммад ўғли Ойбекнинг шахсияти, ҳаёт йўли ҳамда биринчи ўзбек кимёгар олимаси Зарифа Саидносировага бўлган пок муҳаббати ҳақида\nҚорақалпоқ халқ эпоси – “Қырқ қыз” (Қирқ қиз) достонининг асосий қаҳрамони саркарда Гулойим қирқ қиз ва халқ билан биргаликда Эрон подшоҳи Нодиршоҳ ҳамда қалмоқ хони Суртойга қарши жанг қилиб, мардлик ва қаҳрамонлик намунасини кўрсатгани ҳақида\nЎқитувчининг жамиятдаги ўрни, машаққатли меҳнати, унинг обрў-эътиборини юксалтиришга қаратилган бадиий фильм\nХалқаро мусобақаларда Ўзбекистон байроғини баланд кўтариб, юксак марраларга эришаётган спортчиларимизнинг матонати ва ибратга сазовор хислатлари ҳақида\nЖамият ривожига ҳамиша тўсиқ бўлган иллат – порахўрлик ҳамда унинг салбий оқибатларини фош қилувчи фильм\nҲуқуқ-тартибот, хавфсизлик ва адлия органлари ходимларининг кучли фуқаролик жамияти ва демократик ҳуқуқий давлат қуришда қонун устуворлигини таъминлаш йўлидаги фаолиятини ёритувчи фильм\nЎзбек оиласидаги ўзига хос қадриятлар, ота-оналар ва фарзандлар ўртасидаги муаммолар, ёш оилаларда тез-тез учраб турадиган келишмовчиликларнинг сабаб ва оқибатлари тўғрисида ҳикоя қилувчи фильм\nЎзбекистондаги турли миллат ва элатларнинг ўзаро тотувликда яшаётган вакилларининг ҳаёти ва фаолияти, кўпмиллатли муҳитда тил масаласи, она тилига муносабат, тил ва жамият каби масалалар ҳақида\nЎзбек санъати ва маданиятининг ривожи ҳамда оламга танилиши учун ўз умрини бағишлаган маданият ва санъат ходимлари ҳақида\nҚишлоқ хўжалиги соҳасида меҳнат қилиб, аҳолининг фаровонлигига муносиб ҳисса қўшиб келаётган фермер замондошларимиз ҳақида\nИшсизлик оқибатида бошқа юртларга иш қидириб борган юртдошларимизнинг аччиқ қисмати ҳақида\nЛавозимидан ноҳақ бўшатилган амалдорнинг жамиятда ўз ўрнини қайта тиклаши йўлидаги можаролар ҳақида\nМамлакатимизнинг электр энергияси мустақиллигига эришиши йўлида қурилаётган ГЭСлар бунёдкорлари ҳақида\nБолалар ва ўспиринларнинг жўшқин ва беғубор оламини ёритиб берувчи бадиий фильм\nЭл соғлиғи йўлида фидойиларча хизмат қилаётган тиббиёт ходимлари ҳамда уларнинг пок номига доғ тушираётган айрим номуносиб кимсалар ҳақида\nМиллий кураш паҳлавонлари, кураш фалсафасининг моҳиятини очиб берувчи бадиий фильм\nВатанимиз ҳимоясида кеча-ю кундуз кўксини қалқон қилиб турган ҳарбийларнинг ҳаёти ҳақида\nРеспубликамизни катта қурилиш майдонига айлантирган бунёдкор қурувчиларнинг ҳаёти ҳақида\nХалқаро ҳамкорлик доирасида туризм салоҳиятини юксалтириш учун чет эл киноижодкорлари билан биргаликда бадиий фильм яратиш\nҲужжатли фильмлар учун\n“Ватан равнақи” рукни\nМамлакатимизда аҳолига тиббий хизмат кўрсатиш сифатини ошириш масаласи диққат марказида турган энг долзарб вазифалардан ҳисобланади. Фильмда бугунги кунда аҳолига кўрсатилаётган биринчи тиббий ёрдам ва бу соҳадаги ислоҳотлар ҳақида сўз боради.\n“Орол – дардим менинг”\nУшбу фильм Орол денгизи минтақасидаги бугунги аҳвол ва унинг экологик зарарини камайтириш бўйича амалга оширилаётган ишлар ҳақида ҳикоя қилади. Орол ҳалокатининг жаҳон ҳамжамияти томонидан ўрганилиши, БМТ миқёсида белгиланаётган тадбирлар хусусида сўз боради.\n“Юксак овозли бахши”\nҚорақалпоғистонлик машҳур бахши Амет Тарийховнинг ҳаёти ва ижоди орқали фильмда ўлканинг бахшичилик санъати ҳақида ҳикоя қилинади.\nСирдарё қилоятида жойлашган “Кўҳна Ховос” ҳудудини туризм салоҳияти ҳақида.\nЎзбекистон Республикаси Санъат арбоби, Ўзбекистон Бадиий академиясининг аъзоси, кино ва театр рассоми Назаров Бахтиёр Муҳаммаджановичнинг ҳаёти ва фаолияти ҳақида сўз юритилади.\n“Самарқанд – Шарқ цивилизация гавҳари”\nСамарқанд азал-азалдан Шарқ гавҳари сифатида бутун дунёга машҳур шаҳардир. Фильмда шаҳарнинг айнан Шарқ цивилицазиясидаги ўрни ҳақида ҳикоя қилинади.\n“Халқ фаровонлиги” рукни\n“Эркин иқтисодий зоналар”\nБугунги кунда юртимизнинг ҳар бир ҳудудида Президентимиз ташаббуси билан кўплаб Эркин иқтисодий зоналар ташкил этилмоқда. Бу эса ўз навбатида мамлакатимиз иқтисодиётини янада ривожлантиришга, аҳолига кўплаб иш ўринларини яратилишига замин бўлмоқда. Фильм ЭИЗларнинг мамлакатимиз иқтисодиётидаги аҳамияти ҳақида.\nЎзбекистон темир йўллари мамлакатимиз иқтисодиётининг қон томири бўлиб, сўнгги йилларда бу соҳада жуда катта ўзгаришлар, янги-янги лойиҳалар амалга оширилмоқда.\n“Ўзбекистон Қаҳрамони” рукни остида фильм\n“Ўзбекистон Қаҳрамони” унвони билан мукофотланган Республика ихтисослаштирилган кардиология маркази директори Равшанбек Қурбонов ҳаёти ва фаолияти ҳақида ҳикоя қилинади.\n“Юрт тинчлиги” рукни\n“2-жаҳон урушида фашизм устидан қозонилган ғалабага Ўзбекистон халқининг қўшган ҳиссаси”\nЎзбекистон халқининг Иккинчи жаҳон уруш даврида фронтда ва фронт ортида кечган оғир ва машаққатли ҳаёти, фашизм устидан қозонилган ғалабага қўшган улкан ҳиссасини ўзида ҳар томонлама акс эттириладиган яхлит илмий-тарихий фильм.\nОиланинг жамиятда тинчлик ва барқарорликни сақлаш, ёш авлодни Ватанга муҳаббат, маънавий-ахлоқий қадриятларга, ота-она ва кекса авлод вакилларига ҳурмат руҳида тарбиялаш, оилалар мустаҳкамлиги ҳақида ҳикоя қилувчи фильм.\nБухоролик маърифатпарвар Мусо Саиджоновнинг тақдири ва фаолияти ҳақида сўз юритилади.\nЁшларни ёт ғояларга қарши тарбиялашга бағишланадиган, хавфсизлик хизмати ходимларининг фаолиятига доир фильм.\n“Миллатлараро тотувлик” рукни\nУшбу фильмда ўзбек халқининг қардош қўшнилари бўлган қирғиз, қозоқ, тожик, туркман ва бошқа халқлар билан ўзаро дўстона муносабатлари борасида сўнгги йилларда мамлакатимизда олиб\nборилаётган ислоҳотлар мисолида сўз юритилади.\nЎзбекистонда хизмат кўрсатган маданият ходими, рангтасвирчи рассом Имяр Идрисович Мансуров ҳаёти ва ижодий қирралари ҳақида сўз юритилади.\n“Диний бағрикенглик” рукни\n“Ҳадис илмининг султони”\nБуюк ҳадисшунос олим Имом Бухорий ҳаёти ва ижоди ҳақида ҳикоя қилувчи фильм.\n“Экстремизм ва терроризмга қарши курашиш”\nЁшларни маънавий-ахлоқий ва жисмоний баркамол этиб тарбиялаш, уларни таълим-тарбия бериш тизимини сифат жиҳатидан янги босқичга кўтариш мақсадида турли зарарли иллатлар ҳақида фильм.\n“Яссавий ва Сузук ота”\nЯссавия тариқатининг асосчиси Хожа Аҳмад Яссавий ҳазратларининг суюкли набираси Сузук ота (Мустафоқул) ҳазратнинг Тошкент шаҳрининг кўҳна бир маҳалласидаги мақбараси муқаддас зиёратгоҳга айлантириши ва бошқа тарихий маълумотларга асосланган фильм.\n“Комил инсон” рукни\nМамлакатимизда мактабгача таълим тизимида жиддий ислоҳотлар олиб борилаётгани, хусусан алоҳида мустақил вазирлик ташкил этилгани ва соҳадаги бошқа улкан ўзгаришлар фильмда акс эттирилади.\nЎрта асрларда яшаган Марказий осиёлик олимлар орасида буюк астроном, математик ва географ ал-Фарғоний салмоқли ўрин эгаллайди. Олимнинг тўлиқ исми Абул Аббос Ахмад ибн Муҳаммад ибн Касир ал-Фарғонийдир. Фарғонийнинг номи Хоразмий каби бутун Шарқ ва ғарбда машҳурдир. Фильм ўрта асрда табиий-илмий билимларнинг ривожига улкан ҳисса қўшган олимнинг ҳаёти ва фаолияти ҳақида.\nЎзбекистон Миллий университетининг математика факультети талабаси, Хоразм фарзанди Ҳакимбой Эгамберганов истеъдодли йигитларимиздан. У қаторасига уч йил – 2014, 2015, 2016 йилларда математика бўйича чет мамлакатларда бўлиб ўтган халқаро фан олимпиадаларида олтин медални қўлга киритган. Бундай ёшлар тимсолида биз Хоразмий бобомизнинг ҳақиқий набираларини кўрамиз. Шундай билимли, баркамол, Ватанга садоқатли фарзандларимиз қанча кўпайса, Ўзбекистоннинг келажаги шунчалик буюк бўлиши муқаррарлиги фильмда акс этади.\n“Устозликда топдим қадримни”\n1 октябрь – “Ўқитувчи ва мураббийлар куни” умумхалқ байрами муносабати билан ўтказилган тадбирларда “Йил ўқитувчиси” танловларида ғолиб бўлган устозлар мисолида педогоглар ҳақида фильм яратиш.\nМамлакатимиз нуфузини турли халқаро спорт мусобақаларида юқори даражага кўтариб келаётган иқтидорли спортчиларимиз ҳаёти ва натижалари сири ҳақида фильм.\nМусиқа олими, ҳофиз, созанда Дарвеш Али Чангий ҳаёти ва ижоди ҳақида.\n“Муножот”, “Чўли ироқ”, “Ажам” каби чолғу куйларининг ашула йўлларини яратган атоқли бастакор, созанда Имомжон Икромовнинг ҳаёти, фаолияти ёритилади.\nЖазони ижро этиш колонияларида ўзининг жазо муддатини ўтказаётган вояга етмаган ёшларнинг пушаймонликлари ва ҳаётга қарашлари ҳақида.\nФильмда театр ва кино актёри Санъат Девоновнинг ҳаёти ва ижоди ҳақида ҳикоя қилинади.\n“Жаҳон чемпиони - Сансизбой”\nФильм Нукус Ақманғит қишлоғида туғилиб ўсган спортчи Сансизбой Юсуповнинг курашнинг самбо тури бўйича қўлга киритган ютуқлари тўғрисида ҳикоя қилинади.\nҚорақалпоғистон Республикаси давлат ва жамоат арбоби, халқимизнинг суюкли фарзанди бўлган Ражапбай Йўлдашев фидокорона фаолияти ҳақида сўз юритилади.\nАдабиётшунос олим, танқидчи,Ўзбекистон Қаҳрамони Шарафиддинов Озод Обидович таваллудининг 90 йиллиги муносабати билан унинг ҳаёти ва ижодига бағишланган фильм.\n“Ижтимоий ҳамкорлик” рукни\n“Мангу ёш театр”\nҚорақалпоғистондаги профессионал бадиий санъат масканларидан бири – Қорақалпоқ давлат ёш томошабинлар театридир. Фильмда ушбу театрнинг тарихи ва бугуни ҳақида ҳикоя қилинади.\n“Сув – ҳаёт манбаи!”\nАтроф-муҳитни муҳофаза қилиш ҳамда сув ҳавзаларини ифлослантирмаслик ҳақида ҳикоя қилинади.\n“ОИТВга қарши курашиш”\nЎзбекистон Республикасида одамнинг иммунитет танқислиги вируси келтириб чиқарадиган касаллик тарқалишига қарши курашиш тизимини янада такомиллаштириш чора-тадбирлари тўғрисида”ги 3493-ПҚ-сонли қарори ижросини таъминлаш мақсадида тайёрланади.\n“Ўзбек миллий гиламлари тарихи”\nМазкур фильмда ўзбек миллий гиламларининг юртимизда ривожланиш тарихи ва бугунги тараққиёти ҳақида ҳикоя қилинади.\n“Ватан бўйлаб саёҳат”\nЎзбекистонда амалга оширилаётган ижтимоий-сиёсий ва иқтисодий-маданий ислоҳотлар жараёни, шунингдек, туризм салоҳиятини намойиш этиш ҳамда тарғиб этиш, мамлакатнинг туристик салоҳиятини юксалтиришга қаратилган, республиканинг ҳар бир вилоятига бағишланган туркум ҳужжатли фильмлар яратиш мўлжалланган.\nФильмда Тошкент цирки тарихи ва бугунги фаолияти ҳақида ҳикоя қилинади.\nБиринчи ўзбек фотографи ва кинооператори Худойберган Девонов таваллудининг 140 йиллигига бағишланган фильм.\n“Ўзбеккино” Миллий агентлиги Ўзбекистон Республикаси Президентининг 2017 йил 7 августдаги “Миллий кинематографияни янада ривожлантириш чора-тадбирлари тўғрисида”ги ПҚ-3176-сон Қарори ҳамда Ўзбекистон Республикаси Президентининг 2017 йил 24 июлдаги “Миллий киноиндустрияни ривожлантириш бўйича қўшимча чора-тадбирлар тўғрисида”ги Қарори ижроси юзасидан 2019 йилда 20 та бадиий, 50 қисмли ҳужжатли, 30 та мультипликацион, 10 соатли қисқа метражли ва юмористик киножурнал ишлаб чиқаришни режалаштирган. Ушбу режа бўйича Агентлик иқтисодиёт, сиёсат, маданият, санъат, фан, таълим ҳамда ижтимоий ҳаётнинг бошқа соҳаларида амалга оширилаётган янгиланишлар, шунингдек, аҳолининг реал эҳтиёжидан келиб чиққан ҳолда давлат ижтимоий гранти асосида миллий фильмлар ишлаб чиқариш учун\nижодий танлов эълон қилади!\nИЖОДИЙ ТАНЛОВ ТАРТИБИ\nКинолойиҳаларнинг мавзуси “Ўзбеккино” Миллий агентлигининг 2019 йил иш режаси учун эълон қилган устувор мавзуларга мос келиши шарт.\nМазкур танловда иштирок этишни хоҳловчи талабгорлар танлов комиссияси йиғилишида кинолойиҳани тақдимот шаклида ҳимоя қилишади.\nТақдимотда қуйидаги ҳужжатлар талаб қилинади\n3.3.1. Тўлиқ метражли бадиий фильмлар учун:\nбелгиланган шакл бўйича Танловда иштирок этиш учун ариза;\nфильмни ишлаб чиқариш бўйича дастлабки календарь-саҳналаштириш режаси;\n2. Қисқа метражли бадиий фильмлар учун:\n3. Ҳужжатли фильмлар учун:\n4. Анимацион (мультипликацион) фильмлар учун:\nТақдим этилган кинолойиҳалар Агентлик Бадиий кенгаши низоми талаблари асосида кўриб чиқилади ва кенгаш йиғилишларида тақдимот тарзида ўтказилади.\n3. Ариза берувчилар фильм ишлаб чиқаришни зиммасига олган юридик шахслар фаолиятига оид қуйидаги ҳужжатларни тақдим қиладилар:\nАриза берувчилар танловда иштирок этиш учун тақдим қилинадиган материалларга нисбатан қонун ҳужжатларида белгиланган тартибда мулкий ҳуқуқларга эга бўлишлари шарт.\nМатериаллар давлат тилида, ўзбек тили имло қоидаларига амалга қилган ҳолда тайёрланади.\nАдабий сценарий А4 форматдаги, варақнинг бир тарафига ёзилган қоғозда тақдим қилинади. Матн ёзишда қоида тариқасида, Microsoft Word редакторидан ва қуйидаги параметрлардан фойдаланилади:\nварақнинг чап хошияси 30 мм, ўнг хошияси 15 мм, юқори ва паст хошияси\nTimes New Roman шрифти ва сценарийнинг ҳажмидан келиб чиқиб\n14, 15 ўлчамли шрифт, қаторлараро интервал 0 мм (одинарный).\nТақдим қилинган сценарийнинг ҳар бир нусхаси тикилган, варақлари рақамланган бўлиши ва муаллифнинг имзоси ва ариза берувчининг муҳри билан тасдиқланган бўлиши шарт. Электрон кўринишдаги адабий сценарий рақамли электрон ташувчи воситаларда тақдим қилиниши мумкин.\nАриза берувчилар томонидан материаллар “Ўзбеккино Миллий агентлиги Бадиий кенгашига” белгиси билан Агентликка юборилади.\nТанловга юбориладиган бадиий, бадиий-публицистик ва ҳужжатли фильм сценарийларида қуйидаги ғоялар ишонарли ва юқори бадиий савияда акс эттирилиши лозим:\n- юртимизда мустақиллик йилларида қўлга киритилган ютуқлар, ижтимоий-маърифий жабҳаларда рўй бераётган улуғвор ўзгаришлар;\n- миллатимизга хос эзгу фазилатлар, шунингдек, чуқур тарихий илдизларга эга бўлган қадриятларимиз улуғворлиги;\n- ёшларимизнинг ҳар томонлама баркамол бўлиб улғайишлари, маънавий-маърифий эҳтиёжларини қондиришлари, ватанпарварлик ва халқпарварлик тушунчаларини, умумбашарий ва миллий қадриятлар мазмун-моҳиятини теран англаб етиши учун хизмат қиладиган ибратли ҳаётий сабоқлар;\n- азалдан халқимиз учун муқаддас бўлмиш оиланинг ҳаётимиз таянчи ва суянчи, жамиятимизнинг ҳал қилувчи асосий бўғини эканлиги;\n- ўзбек халқига хос бўлган кексаларни эъзозлаш, уларнинг ҳурматини жойига қўйиш сингари эзгу қадриятлар, шунингдек нуроний отахон ва онахонларнинг ибратли ҳаёти акс эттирилган бўлиши;\n- она Ватан ва халқ манфаатини ўз манфаатидан устун қўйган, адолат ва эзгуликни мардона ҳимоя қилаётган, ёвузлик ва хиёнатга муросасиз, эътиқоди мустаҳкам, қатъиятли ва ғурури баланд замондошлар образи ўз ифодасини топиши лозим.\nМулкчилик шаклидан қатъи назар, асосий фаолият тури кино ва аудиовизуал асарлар яратишга ихтисослашган юридик субъектлар танловда қатнашиш ҳуқуқига эга. Жисмоний шахсларнинг танловда қатнашишига йўл қўйилмайди ва уларнинг таклифлари кўриб чиқилмайди.\nТанлов бўйича ҳужжатлар фақат давлат тилида расмийлаштирилиб, 2019 йил 29 март куни соат 18-00 гача қабул қилинади.\nМуваффақиятли тақдимот қилиниб, ижобий баҳо олган кинолойиҳалар Агентлик Бадиий кенгаши қарори билан фильм ишлаб чиқаришга туширилади.\nТанловга тақдим этилган сценарий тақриз қилинмайди ва муаллифларга қайтарилмайди.\nҚўшимча маълумот учун телефонлар: 71-277-81-49, 71-277-81-05.\nМанзилимиз: Тошкент шаҳри, Чилонзор кўчаси 1а. Инд.: 100115.\n“Ўзбеккино” Миллий агентлиги Ўзбекистон Ёзувчилар уюшмаси билан ҳамкорликда Ўзбекистон Республикаси Президентининг 2018 йил 28 ноябрдаги “Ўзбекистон Республикасида миллий маданиятни янада ривожлантириш концепцияси тўғрисида ”ги ПҚ-4038-сон Қарорида белгиланган вазифалар ижроси ҳамда миллий кинематография ва мультипликацияни ривожлантириш учун\nМиллий мультқаҳрамонлар образини яратиш бўйича\nИжодий танлов эълон қилади\nТанлов миллий қаҳрамонларимиз ҳамда ўзбек болажонларининг бугунги беғубор ҳаётини ифодалаб берувчи образлари асосида жаҳон андозаларига мос мультипликацион фильм яратиш мақсадида тузилади.\nТанловда мулкчилик шаклидан қатъи назар анимацион фильм олиш тажрибасига эга бўлган юридик шахслар қатнашиши мумкин.\nТанловда қатнашиш учун қуйидаги ҳужжатлар талаб этилади:\nТақдим этилган кинолойиҳалар “Ўзбеккино” Миллий агентлиги Бадиий кенгаши низоми талаблари асосида кўриб чиқилади ва кенгаш йиғилишларида тақдимот тарзида ўтказилади.\n24 Avgust 2019, 11:26 (GMT+5)


Президент Шавкат Мирзиёев 15-16 ноябрь куни Қорақалпоғистонга сафари давомида Нукус шаҳрини кўздан кечириб юриб, ёш келин-куёвнинг тўйига ҳам ташриф буюрган эди. Давлатимиз раҳбари ёш келин-куёвга бахт тилаб, оиласи мустаҳкам бўлишини тилади. 17 ноябрь куни ёш келин-куёвларга Нукус шаҳрининг энг шинам масканларининг бири “Қумбиз овул” ОФЙ ҳудудида қад ростлаган кўп қаватли уйларнинг биридан Президент совғаси – турар жой совға қилинди.\nШу куни келин-куёв кечда ўтадиган ёшлар тўйи олдидан Нукус шаҳрининг чиройли жойларини айланиб юрган. Улар сайл давомида тамадди қилиш учун кичик бир қаҳвахонага кирган. Бир пайт улар ўтирган ерга президент кириб келди ва уларни бахт тўйи билан қутлади. Президентимиз ёш оиланинг тўйига совға сифатида уй берган.\nСултан ва Ҳурлиман иккаласи ҳам талабалар. Улар Қорақалпоқ давлат университетининг Технология факультетида 4-курсда битта гуруҳда таҳсил олади. Султаннинг ота-онасини уйи Қораўзак туманининг Маданият овул фуқаролар йиғинида, келин Ҳурлиманнинг уйи эса Нукус шаҳрида. Энди улар шаҳарнинг замонавий қисмида биргаликда истиқомат қилади.\nШунингдек, шу куни давлат раҳбари ташриф буюрган 8-сонли поликлиникага Президент совғалари - “Спарк” автомашинаси, давлат-хусусий шерикчилик асосида фаолиятини бошлаган “Науше” мактабгача таълим муассасасига болалар ўйинчоқлари тантанали равишда топширилди ҳамда Президент билан учрашувдан сўнг оддий аскар Консерваторияда имтиёзли ўқийдиган бўлди.\nРоссияда 6 нафар ўзбекистонлик терроризмда айбланмоқда\nРоссияда умумий ҳисобда 7 нафар шахс терроризмда айбланмоқда. Уларнинг 6 нафари ўзбекистонлик экани айтилмоқда. Маълум...\nСамарқандда аҳоли учун берилиши керак бўлган суюлтирилган газ баллонлари талон-тарож қилингани маълум бўлди. Самарқанд...\nАнгренда фуқаро эҳтиётсизлиги натижасида қўлидаги гугурт билан ўзини ёқиб юборди ва ҳалок бўлди\nТошкент вилояти Ангрен шаҳрида фуқаро эҳтиёсизлик қилиб қўлидаги гугрт билан ўзини ёқиб юборди. Маълум бўлишича шаҳарда...\nСамарқанднинг собиқ ҳоким ўринбосари давлат мулкини талон-тарож қилмаганлиги маълум бўлди\nАввалроқ Самарқанд шаҳрининг собиқ ҳокими ўринбосари Бобир Элмурадов 7,5 млрд сўм давлат мулкини талон-тарож...\nHilton Tashkent City меҳмонхонаси нархлари эълон қилинди. Бу ҳақда EVERYDAY.UZ мухбири хабар қилди. Маълум бўлишича...


Subaru электр кроссоверни ишлаб чиқмоқда - Carzone.Uz\nSubaru электр кроссоверни ишлаб чиқмоқда\nAutomotive News сайтидаги маълумотга кўра, Subaru ўзининг илк электрда ишлайдиган кроссоверини ишлаб чиқишни режалаштирган. Автомобил тўлиқ узатмали тизимга эга бўлади ва 2021 йилда намойиш этилади. Модел Америка бозори учун тайёрланмоқда, унинг бошқа мамлакатларда сотилиши ҳақида ҳали бирор маълумот мавжуд эмас.\nЭлектрокар Forester ёки Outback базасида, Subaru Global Platform (SGP) платформасида яратилади. Келажакда у япон брендининг бир қатор янги моделларига асос бўлиб хизмат қилади. Ушбу платформада яратилган илк машина Subaru Impreza бўлган. Япон автоконцерни мазкур архитектурадаги моделларнинг савдоси 2020 йилга келиб 20% га ўсишига умид билдирмоқда.\nКомпаниянинг маълум қилишича, енгил марказ оғирлиги ва бақувват конструкцияга эга бўлган бундай платформа Subaru автомобилларига янада қулайлик бериб, шовқин ва тебранишларни сазиларли даражада камайтиради.\nSGP бевосита корпусга ўрнатиладиган янги орқа стабилизаторига эга. Бу эса ҳозирги моделларга солиштирганда кузовнинг оғишини 50% га қисқартиради. Янги платформадаги моделлар бензин, дизел ёнилғиси ёки электрда ишлайдиган моторлар билан ишлаб чиқарилиши мумкин. Бундан ташқари, платформа гибрид моделларни яратишга ҳам имконият беради.


Шавкат Мирзиёев: «Энди уй-жойларни сақлашнинг минимал хизматлари ва меъёрларини маҳаллий кенгашлар тасдиқлайди» — Sof.uz\n28.05 21:39 107 Ўзбекистон\nЎзбекистондаги ижтимоий реестрга кирган эҳтиёжманд оилаларга уй-жойларни сақлашга мажбурий тўловлар учун субсидия ажратилади. Бу ҳақда Президент Шавкат Мирзиёев раислигида ўтказилаётган йиғилишда давлат раҳбари сўз юритди, дея хабар бермоқда «Дарё».\nШерзод Ҳидоятов вилоят ҳокимлари билан бирга, икки ой муддатда бошқарув-сервис компаниялари фаолиятини рейтинг асосида баҳолаш тизимини жорий қилади. Бунда хизмат сифати, таъмирлаш бригадаси мавжудлиги, молиявий ҳолати, аҳолининг фикри баҳоланиши керак. Рейтинг яхши бўлса, хизмат кўрсатадиган уй-жой сони кўпайтириб берилади. Барча бошқарув-сервис компанияларида 24 соат онлайн ишлайдиган буюртма бериш марказлари ташкил этилиб, назорати Уй-жой фонди инспекциясига юклатилади. Энди уй-жойларни сақлашнинг минимал хизматлари ва меъёрларини аҳоли билан келишган ҳолда, маҳаллий кенгашлар тасдиқлайди. Бунда ҳудудий уй-жой коммунал хизмат бошқармаси тариф параметрларини бандма-банд асослаб, қиладиган ишлари ва кўрсатадиган хизматлари бўйича режаларини тақдимот қилади.\nИжтимоий реестрга кирган эҳтиёжманд оилаларга уй-жойларни сақлашга мажбурий тўловлар учун субсидия ажратилади. Бугунги кунда республика бўйича моддий ёрдам олувчилар рўйхатидаги 150 мингта хонадон аҳолисининг тўлов қобилияти паст.\nҲидоятов, қурилиш вазири Ботир Зокиров, Кадастр агентлиги раҳбари Фазлиддин Умаров вилоят, туман ва шаҳар ҳокимлари билан бирга икки ой муддатда бошқарув компаниялари хизмат кўрсатадиган мавзелар чегараси, улар ҳудудидаги мактаб, боғча, поликлиника ва бошқа объектларни аниқ белгилаб берсин.\nДавлат раҳбари, шунингдек, бугунги кунда 19 мингта кўп қаватли уй-жойларнинг кадастр ҳужжатлари мавжуд эмаслиги, 1 октябрдан бошлаб мажбурий тўловларни биллинг тизимида амалга оширишнинг ягона электрон платформаси ишга туширилишини айтди. Бунда мулкдорлар, хонадон майдони, тариф миқдори, қарздорлик, хизмат кўрсатувчи ташкилот харажатлари ва даромадлари сметаси ҳақидаги маълумотлар шакллантирилиши таъкидланди.


188,7 МИЛЛИАРД СЎМ САРФЛАНИБ, 10 МАҲАЛЛА ҚИЁФАСИ, АҲОЛИСИ ТУРМУШ ШАРОИТЛАРИ ТУБДАН ЯХШИЛАНАДИ\nOldingi maqola ФҲДЁ ОРГАНЛАРИ ТЎҒРИСИДА НИЗОМ ТАСДИҚЛАНДИ\nKeyingi maqola ЯНГИ ТУЗИЛМА - “СОЛИҚ-СЕРВИС”НИНГ ВАЗИФАСИ НИМАДАН ИБОРАТ?\nЁн-атроф обод, уй-жойлар шинам, йўллар равон бўлса, бу одамларнинг кайфиятига ҳам таъсир этмай қолмайди. Кўркамлик улар руҳиятини ўзгартириб, янги ғоялар, эзгу мақсадлар уйғонишига туртки беради, ислоҳотларга дахлдорлик ҳиссини оширади. Кимдадир янги ҳунар эгаллаш, тадбиркорлик қилишга, яна кимдадир янада яхши яшашга иштиёқ туғилади ва бу интилишлар натижалари секин-аста амалда бўй кўрсатади.\nТаъкидлаш жоиз, бевосита Президент ташаббуси билан юртимизда амалга оширилаётган “Обод қишлоқ” дастури доирасида бугун чекка ҳудудлардаги 368 та аҳоли яшаш пунктида бажарилаётган қурилиш-ободонлаштириш ишлари аллақачон бу ерларда яшовчи аҳоли кайфиятига ижобий таъсир кўрсатиб улгурди. Улар ҳам ушбу эзгуликка бош қўшишмоқда.\nМаҳаллий ҳокимликлар ташаббуси, халқ иродаси билан шаҳар маҳаллаларида ҳам “Обод қишлоқ” дастурига муқобил “Обод маҳалла” лойиҳасини амалга оширишга киришилгани эса эзгу ташаббус кенг қулоч ёйганидан дарак.\nҚишлоқларда кечаётган ана шундай оламшумул ўзгаришлар Президентимизнинг 2018 йил 29 мартдаги “Обод қишлоқ” дастурини тасдиқлаш тўғрисидаги фармони ва уни амалга ошириш юзасидан қабул қилинган қарор асосида бошланиб кетган бўлса, энди шаҳар маҳаллаларида ҳам бу борада алоҳида иш олиб борилмоқда. Бунда Президентимизнинг 2018 йил 27 июндаги “Обод маҳалла” дастури тўғрисида”ги фармони ҳамда “Обод маҳалла” дастурининг асосий параметрларини тасдиқлаш ва уларнинг ижросини таъминлаш масалалари тўғрисида”ги қарори дастуриламал бўлмоқда. Унга кўра, жорий йилда мамлакат бўйлаб ҳар бир шаҳарда 2 тадан, кейинги йилларда эса 3 тадан маҳалла обод қилинади.\nУшбу хужжат асосида 2018–2019 йилларда қурилиш, таъмирлаш ва ободонлаштириш ишлари олиб бориладиган маҳаллалар рўйхатида Қарши шаҳридаги Отчопар, Шайхали, Кунчиқар, Буюк Турон, Қарлиқхона ҳамда Шаҳрисабз шаҳридаги Ғалаба, Ипак йўли, Қушхона, Дўстлик, Тепарлик маҳаллалари бор.\nОтчопар, Шайхали, Ғалаба ва Ипак йўли маҳаллаларида дастур доирасидаги ишлар дарҳол бошланса,қолганларида ободонлаштириш юмушларига 2019 йилда киришилиши кўзда тутилган.\nДастурда уларда амалга ошириладиган лойиҳаларнинг ижрочилари, молиялаштириш манбалари аниқ кўрсатилгани бошланган эзгу ишлар ярим йўлда қолиб кетмаслигини кафолатлайди. Хусусан, бунда Қорақалпоғистон Республикаси Вазирлар кенгаши, вилоятлар ҳамда Тошкент шаҳар ҳокимлиги ҳузурида “Обод маҳалла” жамғармалари ташкил этилиши белгиланган. Жамғарма давлат бюджетидан ажратиладиган трансфертлар, ҳудудларнинг маҳаллий бюджетлари, ташаббускор тадбиркорлар маблағлари ва қонунчиликда тақиқланмаган бошқа манбалар ҳисобидан шакллантирилади.\nАйтиш жоизки, аввало дастурга киритилган маҳаллаларда ишлар шунчаки ўзбилармонлик билан эмас, балки лойиҳачи ташкилот томонидан тузилган ва тасдиқланган бош режа асосида амалга оширилади. Бунинг учун ҳар бир маҳаллага лойиҳачи ташкилотлар бириктирилган. Лойиҳани ишлаб чиқишда қулай ва арзон дорихона, зарур маиший хизмат ва сервис шохобчалари, болалар майдончаси ҳамда кичик истироҳат боғини ўз ичига олган маҳалла марказлари барпо этилиши кўзда тутилади.\nУмумий ҳисобда 2018 -2019 йиллар ичида Қарши ва Шаҳрисабз шаҳарларидаги 10 та маҳаллада 13 та ҳаммом, 20 та савдо мажмуаси қурилади. Ҳудуддаги бўш турган давлат объектлари ёки ер майдонлари негизида 20 та микро саноат зоналари ташкил қилинади. Уларда тикувчилик цехи, пойабзал ишлаб чиқариш ва таъмирлаш, ҳунармандчилик устахоналари ва бошқа кичик тадбиркорлик лойиҳалари йўлга қўйилади. Бу лойиҳаларни амалга оширишда ҳар бир маҳалланинг тарихан шаклланган тадбиркорлик ва ҳунармандчилик салоҳиятини ҳамда маънавий-маданий анъаналарини қайта тиклаш ва ривожлантиришга алоҳида эътибор қаратилиши белгиланган.\nДастурдаги асосий йўналишлардан яна бири муҳим коммуникация тармоқларини янгилаш, маиший чиқиндиларни тўплаш ва ташиб чиқаришнинг зарур инфратузилмасини яратишга қаратилган. Бунинг учун дастурга киритилган воҳамиз маҳаллаларидаги 61 километр ички автомобиль йўлларида реконструкция ва мукаммал таъмирлаш ишлари олиб борилади. 7 та автобус бекати барпо этилади. Шунингдек, 1,4 километр пиёдалар йўлакчаси янги қурилса, 9 километри реконструкция қилинади.\nАйтиш жоизки, ушбу маҳаллаларда ичимлик суви, табиий газ ва канализация тармоқлари жуда таъмирталаб аҳволга келиб қолган. “Обод маҳалла” дастури доирасида улар тубдан янгиланади. Яъни, қарийб 40 километр ичимлик суви қувурлари янги ўрнатилса, 70 километрдан ошиқ сув тармоқлари, 6 та мавжуд сув иншооти таъмирланади. Худди шунингдек, канализация, таббий газ ва электр таъминоти тармоқларида ҳам белгиланган тартибда қурилиш, таъмирлаш ишлари олиб борилади.\nБундан ташқари, томорқа ерларини суғориш учун 36 километр ирригация тизимлари янги қурилиши, 3,7 километри таъмирланиши, 17 та суғориш қудуқлари қазилиши белгиланган. Шу билан биргаликда, 139 та замонавий чиқинди тўплаш майдончалари янги қурилади. 14 та ана шундай майдонча эса таъмирланиши кўзда тутилган.\n“Обод маҳалла” дастури доирасида ҳудудлардаги ижтимоий соҳа объектларини ҳам янгидан қуриш, таъмирлаш белгиланган.\nЖумладан, дастурга киритилган 3 та маҳаллада янги мактабгача таълим муассасаси қурилса, 2 та ана шундай муассаса реконструкция қилинади, яна 8 таси эса тўлиқ таъмирланади. Бундан ташқари, 9 та мактаб ҳамда 2 та тиббиёт муассасасида реконструкция ва мукаммал таъмирлаш ишлари амалга оширилиши кўзда тутилган. Шунингдек, 13 та спорт иншооти, 8 та маҳалла гузари янгидан қурилади.\nКўп қаватли уйларнинг том қисмлари, ташқи фасадлари янгиланади, ҳовли уйлар рангланади.\nУмумий ҳисобда, 2018-2019 йилларда вилоятимиздаги номлари қайд этилган 10 маҳаллада 188,7 миллиард сўмлик қурилиш, таъмирлаш ва ободонлаштириш ишлари амалга оширилади. Пировардида, уларда истиқомат қилаётган 50 минг нафардан ошиқ аҳоли турмуш-тарзи, яшаш шароитлари тубдан яхшиланади.\nЭслатиб ўтамиз, “Обод қишлоқ” дастури бўйича ҳозирда вилоятимиздаги 26 та қишлоқда ишлар олиб борилаётган бўлса, яна икки қишлоқ ташаббус асосида ободонлаштирилмоқда.


Исоқ ота ҳибсга олинди\n26 феврал 2021, Тошкент вақти: 06:12\nХоразмда таниқли бўлган тадбиркор, ўзининг ҳукумат шаънида айтадиган танқидий мулоҳазалари, муқобил фикрлари билан машҳур бўлган хивалик 70 ёшли Исоқ Абдуллаев ҳибсга олинди.\nМаълум бўлишича, гурланлик 24 ёшли Умида Дўстжонованинг шикоят аризаси асосида И.Абдуллаев устидан жиноят иши қўзғатилган. Исоқ ота ўз уйида опа-сингил Дўстжоноваларни 92 кун давомида мажбуран сақлаганликда айбланиб ҳибсга олинган.\nДастлаб унга Жиноят кодексининг 138-моддаси (зўрлик ишлатиб ғайриқонуний равишда озодликдан маҳрум этиш) 2-қисмининг “а” ва “б” бандлари бўйича айб қўйилган. Шунингдек, Исоқ ота уйида наркотик моддалар сақлаш ва сотиш айбланган. Кейинчалик қўйилган айбловлар сони ортиб бориб, у ЖКнинг 13 моддаси бўйича жиноят содир этишда айблана бошлаган.\nИ.Абдуллаевга фирибгарлик, талончилик, товламачилик, одам ўғирлаш, ёлғон хабар бериш, туҳмат қилиш, диний ташвиқот қилганлик каби жиноятлар юкланмоқда.\nМаълумотларга кўра, ҳуқуқ-тартибот ходимлари унинг уйини тинтув қилганида хонадонидан Абдували қорининг даъватлари ёзилган аудиокассеталар топилган.\nИсоқ отанинг рафиқаси Жумагул опа эри аслида Интернет сайтларида эълон қилинган танқидий мақолалари учун ҳибсга олинганини таъкидлади.\n“Исоқ ота 6-7 йилдан буён хорижий радиолар, кейин эса Интернет орқали ҳукуматга ёқмайдиган фикрларини баён қилиб келади. У ҳамиша ростгўйлик, адолат тарафдори бўлиб келган. Исоқ ота Интернетда Каримов, унинг қизи ҳақида фикрлар билдирган. Мана энди шу куйга тушиб ўтирибди”, - деди Жумагул опа.\nИ.Абдуллаев узоқ йиллар мактабда ўқитувчилик қилган. Сўнгги йилларда эса тадбиркорлик билан шуғулланиб келаётган эди. Исоқ ота хоразмликларнинг ҳақ-ҳуқуқларини ҳимоя қилишда ҳам фаол иш олиб борарди.\nҲибсга олинишидан бир қанча вақт муқаддам Исоқ ота “Озодлик” радиосига интервью берган эди.\n“Ҳақиқат учун курашувчи ҳар қандай одам амалдорларнинг тазйиғига учраши шубҳасиз. Агар бирор киши шу иш билан шуғулланса, ё ўзи, ё бола-чақаси йўқ қилинади”, - деганди И.Абдуллаев.\n“Ўзбекистон” телеканали Исоқ Абдуллаев ҳақида “Жоҳил чангаллида” номли ҳужжатли фильмни эфирга беришга тайёрламоқда. Телеканалда ушбу фильм 29 апрель куни эфирга узатилиши тўғрисидаги хабар кетма-кет берилмоқда. Фильмда Исоқ ота қўлга кишан солинган ҳолда кўрсатилиши ҳақида маълумотлар бор.\nХивалик Қодирберган Раҳимовнинг фикрича, ҳали суд қилинмаган кишини айбдор сифатида эл-юртга овоза қилиш инсон ҳуқуқларини бузишдир.\nЎзбекистон Жиноят-процессуал кодексининг айбсизлик презумпциясига кўра, ҳеч ким суд ҳукми қонуний кучга кирмагунга қадар айбдор ҳисобланмайди.\nИ.Абдуллаев “Озодлик”ка берган интервьюсида Ўзбекистонда қонунлар номигагина чиқарилганини айтган эди.\n“Қонунлар устиворлиги ҳақида Президентдан тортиб унга кичигигача жуда чиройли қилиб гапиради. Амалда эса бутунлай тескариси”, - деганди Исоқ ота.\nВилоят ички ишлар бошқармаси вакиллари тергов жараёни якунлангунга қадар И.Абдуллаев иши бўйича ҳеч қандай маълумот берилмаслигини билдирди.


Муроса томон илк қадам\n15 май 2021, Тошкент вақти: 06:29\nЖенева сўзлашувларининг иккинчи босқичида қатнашган айирмачи ўлка вакиллари журналистлар қуршовида қолдилар.\nРоссия ва Грузия расмийлари 19 ноябрь куни Женевада Грузиянинг айирмачи ҳудуди – Жанубий Осетия билан боғлиқ августда юз берган қуролли тўқнашув оқибатларини муҳокама қилиш учун учрашдилар.\nМосква ва Тбилиси вакилларининг 19 ноябрь кунги учрашуви икки ўртадаги келишмовчиликни бартараф қилиш йўлида қўйилган анчайин олға қадам сифатида баҳоланиши мумкин.\nЧунки шу мақсадда уюштирилган ўтган ойги учрашувда томонлар ҳатто битта даврада ўтиришни хоҳламаган эди.\nОзодлик радиоси грузин хизмати мухбири Окро Рухадзенинг Женевадан хабар қилишича, Грузия ва Россия делегациялари, халқаро ташкилотлар ҳамда Грузиянинг айирмачи ҳудудлари – Жанубий Осетия ва Абхазия вакиллари сешанба куни кечқурун бир дастурхон атрофида ўтириб, кечки овқат едилар.\n19 ноябрь куни эса, ёпиқ эшиклар ортида сўзлашувлар бошланди.\nМаълумки, Москва Жанубий Осетия ва Абхазияни мустақил давлатлар, деб тан олган ва шундан келиб чиқиб, Цхинвали ва Сухумини Женева сўзлашувларида тўлақонли иштирокчилар сифатида қатнашишини талаб қилди.\nЎз навбатида, Тбилиси бундай талабларни рад этди. Грузия реинтеграция вазири Темур Иакобашвилиi Озодликка берган интервьюсида сўзлашувларда айирмачи ҳудудларда яшайдиган сепаратчиларгина эмас, балки Тбилиси билан яқин алоқада бўлган, сепаратчи бўлмаган кучлар ҳам қатнашиши керак, деди. Августдаги 5 кунлик урушни назарда тутар экан, у:\nГрузия билан Россия ўртасидаги бу уруш Грузиянинг икки ҳудуди – Абхазия ва Цхинвали минтақаси устидан бўлганини бутун дунё кўрди. Иккала ҳудудда – Абхазияда ҳам, Цхинвалида ҳам иккитадан жамоа мавжуд: бири сепаратчи, иккинчиси айримачи эмас, - деди.\nAmnesty International ташкилотининг 18 ноябрь кунги хабарига қараганда, Грузия ва Жанубий Осетия ўртасидаги юридик тан олинмаган бироқ амалда мавжуд бўлган чегара ҳудудида зўравонликлар давом этмоқда ва натижада 30 минг атрофидаги киши ўз қишлоқларига қайта олмаяпти. Бу Женева сўзлашувларида тилга олинадиган бир масаладир.\nСўзлашувчи томонларнинг иккинчи гуруҳи ўт очишни тўхтатиш тўғрисидаги келишувнинг Москва томонидан тўла бажаралиши масаласини муҳокама қилди. Келишувга кўра, Москва ўз ҳарбийларини 7 августгача бўлган позицияларига – уруш арафасидаги позицияларига қайтариши, ЕИ кузатувчиларига айирмачи ўлкалар ҳудудига киришига рухсат бериши керак.\nБироқ Москва билан Тбилиси урушни ким бошлади, деган масалада бир-бирига зид қарашда бўлгани учун бу муаммоларнинг ечим топиши мушкулдир.\n"Грузия ҳарбийлари Жанубий Осетиянинг тинч аҳолисига ҳужум қилгани учун Россия осетияликларни ҳимоя қилишга отланди". Бу - Россиянинг позицияси.\n"Жанубий Осетия ҳудудидан туриб Грузия қишлоқлари замбараклардан ўққа тутилгани учун Тбилиси Цхинвалига ҳужум қилди". Бу – Грузиянинг позицияси.\nИнсон ҳуқуқлари ҳимояси билан шуғулланувчи халқаро ташкилотлар, хусусан Amnesty International вакиллари фикрича, ҳар икки томон кучни вазиятга номутаносиб ишлатган ва гуманитар ҳуқуқларни қўпол тарзда бузган.\n18 ноябрь куни Грузиянинг БМТдаги вакили Ираклий Аласания Европа Иттифоқини августдаги 5 кунлик уруш юзасидан мустақил текширув ўтказишга даъват қилди.


Норвег матбуоти Ўзбекистон ҳақида: Аёллар зўрлик билан пуштсизлантирилмоқда « Ўзбекистон Халқ Ҳаракати\nНорвег матбуоти Ўзбекистон ҳақида: Аёллар зўрлик билан пуштсизлантирилмоқда\n27 November 2012 - 12:23\nНорвегияда чиқадиган “ABC NYHETER” рўзномасида Ўзбекистондаги аксилмиллий режимнинг ўзбек халқига қарши қилаётган жиноятларини фош этувчи “Аёллар зўрлик билан пуштсизлантирилмоқдалар” номли мақола чоп этилди. Қуйида ушбу мақола таржимасини эътиборингизга ҳавола қиламиз.\nЖуда кўп ўзбек аёллари ҳукумат томонидан тайёрланган махсус махфий режа асосида алдов йўли ва ёки зўрлик билан қисир қилинмокда.\nКишини ларзага солувчи бундай хабар ВВС томонидан “катта оила – доим бахт нишонаси” деб талқин қилинадиган мамлакатдан тарқатилди.\nРежим алдови қурбонларидан бири бўлган Адолат исмли аёл иккита фарзанд кўрганидан сўнг нега яна ҳомила қололмаётганига ҳайрон бўлмоқда.\n– Мен докторга бориб ўзимни текширтиргандим, у менинг қисир қилинганимни айтди. Мен ларзага тушиб, ахир, қандай қилиб, бундай ишни қилишлари мумкин? десам, ҳукумат тарафидан берилган буйруқ шундай, деб жавоб берди, – дейди ВВС мубирига икки фарзанднинг онаси.\nПЛАН БАЖАРИЛИШИ ЛОЗИМ\nМамлакатда сўз эркинлиги йўқлигига қарамай, ВВС сўнгги икки йил ичида Адолат сингари кўплаб аёлларнинг қисир қилиниши – ҳукумат тарафидан ишлаб чиқилган махфий стратегиянинг бир қисми эканлигини кўрсатувчи аниқ далиллар тўплашга муваффақ бўлди.\n– Бизга ҳукумат тарафидан план қўйилган, ҳар бир доктор ўз плани ҳақида ҳисобот бериши лозим, масалан, мен, план бўйича, ҳар ойда 4 аёлни қисир қилишим керак, – дейди пойтахт Тошкентда фаолият кўрсатувчи ўзбек гинекологи ВВС мухбирига.\nВВС мухбири билан суҳбатда бўлган қишлоқ жойларида яшовчи бошқа гинекологлар эса, уларга қўйилган планнинг бундан анча юксак эканлигини, улар ҳар ҳафтада 8 та аёлни қисир қилишлари лозимлигини айтишган.\nМАНИПУЛЯЦИЯ ҚИЛИШ ОСОНРОҚ БЎЛИШИ УЧУН…\nВВСнинг Ўзбекистон Соғлиқни сақлаш Вазирлиги ичидаги манбалари ҳам мамлакат аҳолисини назорат қилиш осонроқ бўлиши учун, аҳоли сони бугунги 28 миллиондан ошмаслиги учун ҳукумат стерилизация қилиш бўйича программа ишлаб чиққанини тасдиқлашди.\n– Ўн минглаб аёллар пуштсиз қилинди, – дейди ўлкадаги оз сонли инсон ҳақларинини ҳимоя қилувчи ташкилотлардан бирининг раҳбари Суҳроб Исмоилов.\nЎзнининг исми ошкор қилинишини истамаган яна бир докторнинг айтишича, қоғозда пуштсизлантириш учун аёлларнинг розилигини олиш ёзилган бўлса ҳам, амалда ҳеч ким улардан сўраб ўтирмайди.\n– Айниқса, камбағал оилага мансуб аёлларни алдаш осон, сен уларга кўп бола туғишнинг соғлиққа зарарлиги ва стерилизация қилиниш жуда яхши эканлигини айтсанг, бўлди, улар ишониб қўя колишади ва ёки умуман улардан сўраб ўтирмай қисир қилавериш ҳам мумкин, – дейди ВВС мухбирига доктор.\nНорвег тилидан Мақсуд Бекжон таржимаси


Бош вазир Абдулла Арипов — газ ва электр таъминотидаги узилишлар ҳақида: «Бу шармандали ҳолат» - Daryo\n15:39, 29.11.2019 109652\nБош вазир Абдулла Арипов — газ ва электр таъминотидаги узилишлар ҳақида: «Бу шармандали ҳолат»\nЎзбекистон Бош вазири Абдулла Арипов раҳбарлигида 28 ноябрь куни аҳоли ва ижтимоий соҳа объектларини энергоресурслар — газ ва электр энергия билан таъминлашдаги муаммоларга бағишланган видеоселектор йиғилиши бўлиб ўтди, деб ёзади «Xabar.uz».\nТанқидий-таҳлилий руҳда ўтган йиғилишда бош вазир совуқ тушиши билан истеъмолчиларнинг электр энергияси ва газга бўлган талаби кескин ошишини айтиб, ҳали қиш кирмасдан туриб, энергоресурслар таъминотида ўта жиддий муаммолар пайдо бўлгани, ҳатто метро ва телевидениеда электр энергияси билан юз берган нохуш ҳолатларни кескин танқид қилган.\nБу шармандали ҳолат. Оммавий ахборот воситалари, интернет-нашрлар ва ижтимоий тармоқларда бу ҳақда аҳолининг ҳақли эътирозлари кенг ёритилмоқда. Газ ва электр энергия етказиб берувчилар ўз ишларига масъулият билан қарашмаяпти. Мутасадди раҳбарлар шунча салбий ҳолатларга бирон марта оммавий ахборот воситалари орқали тушунтириш ёки асосли жавоб бергани йўқ.\nМисол учун, 27 ноябрь куни сутка давомида 110 киловолт кучланишли 144 та линияда жами 300 мартадан ортиқ чеклов амалга оширилган. Ушбу линияларда 1,5 соатдан 5 соатгача чеклов киритилиши қанчалик адолатга тўғри келади? Бу каби ҳолатлар натижасида аҳоли томонидан нафақат Энергетика вазирлигига нисбатан, балки бутун ҳукуматга нисбатан эътироз пайдо бўлмоқда.\n31 413 та ҳолатда электр энергиядан ноқонуний фойдаланиш ҳолати аниқланган, зарар миқдори эса 22 миллиард сўмни ташкил қилади. Газ тармоқларига ўзбошимчалик билан уланиш ҳолатлари жудаям кўп. Натижада жабрини аҳоли кўряпти.\nАбдулла Арипов, Ўзбекистон Бош вазири\nАввалроқ, электр таъминотидаги узилишлар ТВдаги жонли эфир ва метрони тўхтатиб қўйгани ҳақида хабар берилган эди.\nХалқаро пресс-клубнинг 27 ноябрь куни Марказий сайлов комиссиясининг Тошкент шаҳар Шайхонтоҳур туманида жойлашган Халқаро матбуот марказида ташкил этилган навбатдаги жонли эфир орқали эфирга узатилаётган пресс-конференцияси вақтида электр таъминотида узилиш юз бериб, тадбир иштирокчилари тахминан 5—7 дақиқа давомида чироқсиз қолиб кетган.\nШунингдек, 27 ноябрь куни соат 10:42 да 3 та бекатда — «Ғафур Ғулом», «Алишер Навоий», «Ўзбекистон» станцияларида чироқлар милтиллаб ёнган. Бир дақиқа ўтгач, соат 10:43 да электр узатилиши тўлиқ тикланган.\nТошкентда ТВ орқали жонли эфирда кўрсатилаётган сайлов дебати электр ўчгани сабаб узилиб қолди.\nТошкент метросидаги учта бекатда чироқлар ўчиб қолди.\nЭнергетика вазирлиги электр энергияси тизимидаги узилишлар ва носозликлар сабабларини маълум қилди.\nКейинроқ Ўзбекистон Энергетика вазирлиги электр токи узилиши сабаблари ва унинг нима учун электр етказиб берувчилар томонидан ўчириб қўйилиши ҳақида маълумот берди.\nМавзуга доир: «Сув йўқ, газ йўқ. Электр чойнакдаги чой 45 дақиқада қайнайди». Қашқадарёдаги қишлоқ аҳли яшаш шароити оғирлигидан шикоят қилмоқда\n12:44, 08.11.2021 86998\n23:45 Бугун 12993\n23:11 Бугун 15425\n22:45 Бугун 7975\n22:12 Бугун 4814


Айний аэродроми Ҳиндистонга берилдими?\nТожикистондаги Айний аэродроми Ҳиндистонга ижарага берилгани ҳақидаги хабар Душанбе томонидан рад этилди.\nWorld Politics Rewiew интернет сайтида Тожикистондаги Айний ҳарбий аэродроми Ҳиндистонга ижарага берилгани хабар қилинган.\nМатбуот хабар берди, расмий Душанбе рад этди\nМазкур нашр Тожикистоннинг Айний ҳарбий аэродромини қайта қуриш ишларида қатнашаётган ҳиндистонлик мутахасисдан олинган маълумотларга таяниб, “Душанбе-Москва-Деҳли ўртасида ана шундай яширин шартнома имзолангани” ни хабар қилади.\nWorld Politics Rewiewнинг ёзишича, Ҳиндистон ҳукумати Тожикистоннинг Айний ҳарбий аэродромини қайта қуриш учун тахминан 70 миллион АҚШ доллари миқдорида маблағ сарфлаган ва эндиликда Ҳиндистон бу аэродромдан Афғонистон, Покистон шимоли ва Хитой ғарбини назорат қилиш имконига эгадир.\nХорижий нашр муаллифларининг билдиришича, расмий Душанбе Ҳиндистон билан Пекин ва Исломобод ўртасидаги мавжуд баҳсларни назарга олган бу масалани шарҳлашдан тийилмоқда.\nАснода Тожикистон Мудофа вазирлигининг матбуот котиби Фаридун Маҳмадалиев Айний аэродроми ижараси юзасидан бирорта мамлакат билан шартнома имзоланмаганини таъкидлади.\n- Айний ҳарбий аэродромидан биргаликда фойдаланиш ёки ижарага бериш борасида бирорта мамлакат билан шартнома имзоланмаган. У ерда мавжуд барча ҳарбий техника фақат Тожикистоннинг ўзига тегишли. Бирорта мамлакат ҳарбий техникасини вақтинчаликка ҳам бу ерга киритмаган, - дея билдирди тожик расмийси Маҳмадалиев.\n"Бу хабарда жон бор", дейишмоқда таҳлилчилар\nСтратегия масалалари бўйича россиялик мустақил таҳлилчи Юрий Биали ҳозирги шароитда Тожикистон, Ҳиндистон ва Россия ўртасида бу каби ҳамкорликнинг бўлишига шубҳа қилмайди.\nУнинг мулоҳазасича, НАТО ва АҚШ кучларининг Афғонистондан олиб чиқилиши муносабати билан Тожикистон, Ҳиндистон ва Россия ўртасида янги стратегия ва ҳамкорлик вужудга келиши мумкин.\n- Ҳиндистоннинг Россия билан ҳамкорликда ўз ҳарбий қирувчиларини Тожикистон ерига жойлаштиришига оид хабарлар фикрларимиз далилидир,- дейди россиялик таҳлилчи Биали.\nАйний ҳарбий аэродромининг ижарага берилишига оид баҳслар матбуотда бир неча йилдан буён кузатилиб келади.\nБу гал Айний баҳси Ҳиндистон Бош вазири Манмохан Сингҳнинг Москвага сафари билан бир вақтга тўғри келди.\n15 декабр куни Москва шаҳрига учишидан олдин Ҳиндистон ҳукумати расмийси Россияни “Ҳиндистоннинг ишончли дўсти” дея атаган.\nҲиндистон Бош вазирининг таъкидича, Россия “ Ҳиндистон саноати, ядровий энергетикаси, космик дастурлари ва мудофаа соҳаси ҳамда қуролли кучлар модернизациясига улкан ҳисса қўшган”.\nАйний аэродромига Россия ҳам харидор бўлган\nДушанбе шаҳридан 15 километр нарида жойлашган Айний аэродроми 1991 йили Тожикистонда бошланган фуқаролар уруши оқибатида фойдаланишга яроқсиз бўлиб қолганди.\nДушанбе яқинидаги Айний аэродроми бир неча йилдан буён Россия, Ҳиндистон ва Америка ҳукуматлари диққат марказида бўлиб келмоқда.\nИюн ойи сўнгида Душанбега иш сафари билан келган Россия президенти маъмурияти раҳбари Сергей Наришкин ва Россия мудофаа вазири Анатолий Сердюков Тожикистон президенти Имомали Раҳмон билан Айний ҳарбий аэродроми масаласиида музокаралар олиб борган эди. Россия мудофаа вазири Сердюков жаноблари журналистлар билан учрашув чоғида музокара натижасиз якунланганини билдирганди.


"Мақсадимиз Қорақалпоғистонни ёшлар ўртасидаги жиноятдан ҳоли ҳудудга айлантириш" - Абат Данияров- Kruz.uz\n"Мақсадимиз Қорақалпоғистонни ёшлар ўртасидаги жиноятдан ҳоли ҳудудга айлантириш" - Абат Данияров\n17:19, 09.01.2018 1267 0 Ёшлар иттифоқи\n9 январ куни Нукус шаҳридаги Ёшлар Марказида Ўзбекистон Ёшлар иттифоқи Қорақалпоғистон Республикаси Кенгаши томонидан ташкил этилган «Ёшлар Пресс клуби»нинг илк сессияси бўлиб ўтди.\n«Ёшлар Пресс клуби»нинг биринчи сессиясида Ёшлар иттифоқи Қорақалпоғистон Республикаси Кенгаши раиси Абат Данияров Қорақалпоғистон Республикаси Жўқорғи кенгесида тузилган янги қўмита ҳақида фикрларини билдириб ўтди.\n“Қорақалпоғистон Республикаси Жоқорғи Кенгесида ёшлар сиёсати ва соғлом авлодни тарбиялаш масалалари бўйича қўмитаси тузилди. Бу қўмитанинг асосий вазифаси Қорақалпоғистон Республикасида ёшлар сиёсатини тўғри йўлга қўйиш ҳамда шу йўналишда олиб борилаётган ишларни парламент даражасига олиб чиқиш ҳисобланади. Бугунги кунда қўмитада ўз олдига режалар белгиланмоқда ва янги лойиҳалар тузилмоқда”.\nШунингдек Абат Данияров ёшлар ўртасидаги жиноятчилик ҳақида ҳам гапириб ўтди.\n“Бугунги куннинг долзарб муаммоларидан бири бу ёшлар орасидаги жиноятчилик бўлиб ҳисобланади. Жиноятчилик масаласи бўйича Ёшлар иттифоқи нима ишларни амалга оширди деган ҳақли савол пайдо бўлиши мумкин. Бу ҳақда гапирадиган бўлсам, Нукус шаҳрида жиноятчилик ва ҳуқуқбузарликларнинг олдини олиш, ёшларнинг бўш вақтларини мазмунли ўтказиш мақсадида 2017 йил давомида Нукус шаҳрида “Ёшлар маркази”даги тўгаракларга 5 минг 800 нафардан ортиқ ёшлар жалб қилинди. Жумладан, тўгаракларга жалб қилинган профилактик ҳисобда турган вояга етмаганлар сони жами 34 нафарни ташкил этиб, ҳозирги кунда мунтазам равишда 15 нафар профилактик ҳисобда турувчи вояга етмаган тўгаракларга аъзо бўлган.\nБизнинг асосий мақсадимиз Қорақалпоғистон Республикасини 2018 йилда ёшлар ўртасидаги жиноятдан ҳоли ҳудудга айлантириш. Биз бу йўлдан ҳеч қачон ортга қайтмаймиз”, дейди А.Данияров.\n"Ёшлар Пресс клуби"да билдирилган фикрларни сайтимизда кун давомида бериб борамиз.\nАбат ДанияровЁшлар пресс клубижиноят\nШавкат Мирзиёев учун "Nukus city" тақдимоти ўтказилди\nБугун, 22:00 347\nШавкат Мирзиёев: «Энди ҳисобот, статистика билан эмас, одамларнинг кайфияти билан яшаш керак»\nБугун, 21:20 131\nШавкат Мирзиёев Нукус гaрнизонида ҳарбий хизматчилар билан суҳбатлашди\nБугун, 18:28 433\nҚорақалпоғистонга саноат, хизмат кўрсатиш ва қишлоқ хўжалиги соҳаларини ривожлантириш учун 11 триллион сўм ажратилади\nБугун, 14:29 820\nҚорақалпоғистонда Президент мактаблари ташкил этилади\nБугун, 12:38 916\nшўр сув Вазирлар Кенгаши раиси ўринбосари Германия пайпоқ қумли бўрон банк инновацион технологиялар Касаба-тур Қайнона Пропан\nПрезидент Қорақалпоғистонга ёлғиз келмаган\nБугун, 11:12 2362\nПрезидент Қорақалпоғистонга келяпти\nКеча, 10:31 1889\nДавом этамиз! "I love Karakalpakstan" ёзуви Қорақалпоғистоннинг қаерига ўрнатилганлигини биласизми? (Фото)\n09:23, 13.11.2018 1501\nФото: Қорақалпоғистоннинг тунги Лас-Вегасини узоқдан кўрганмисиз?\n23:50, 12.11.2018 1491\nПрезидент Мўйноқ туманига борди. У ерда саноатнинг янги соҳалари ривожлантирилади\nКеча, 16:51 1370